url: =Zomi Khangthu (AD 1900 malam) leh (AD 1900-1980 kikal) ~ J. Thang Lian Pau :: ZOMI DAILY\nposted on 26 July 2010 at 9:48 am Lomkholna: Article, Thanglianpau\nTedim khuapi kiphut kik. Kam Hau in Mualbem pan Tedim zuan. Hausa – Pu Kam Hau, Galvaan – Pu Mang Gin, Thuzeek – Pu Khoi Lam. Meitei galpi zo.\nRev. Joseph Herbert Copte-te nupa Tedim tung. Cope topa in Tedim, Falam laimal bawl. Dr. J.H. Woodin-te nupa Khalkha tung. Pau Cin Hau Pawl “Laipian’ kipan. Chin hills-ah Sila kibeisak, Khua gamgi kibawl. (May 7) Dr. Peter Fraser & Waatkin Robert. Manipur simah Khristian missionary-te lut kipatna, Senvon khua-ah kiphual. Lushai hills Presbeterian Pawlpi khoppi masak pen. Aizawl Bazal kipan.\nLeitung Galpi khatna ve’ng ta. Piantit pai nuam lo Thahdo leh Khalkha in kumpi do. Oct. kha-in Piantit paite tung kik; 21 si, Piantit gamah kiphum.\nZolai kisin ta. Kawllai kiphiat Zolai kiphuan. Dr C.U. Strait-te nupa khamtung gam tung’ Roman Catholic Biakna Mizogamah lut.\nPaite pau tawh Laisiangthou bumal masak pen – Tanchinhoih Johan, Rev. Nengzachin in tei hi. Halkha pau tawh Thuciam Thak kikhen.\nRev. R.G. Johnson-te nupa Khalkha tung. S.T. Hau Go in M.A (Madras) zo; Chin hills pan a masa pen. Khamtung Suahtak Vaihawm Pawlpi party kiphuan. makai: Pu Thang Kho Kai, Pu Song Theu, Pu Thang Za Kai, Pu Lang Khaw Thang. Thuhoih Vaihawm Pawlpi party kiphuan. Makaite — Pu Vungh Za Kham, Pu Hau Za Lian, Pu Tuah Langh. Kawlmi ten suahtakna lak a sawmna tawh kituaka khamtungmite kalsuan dan ding a vaan dingin Zomi, Shan, Kachin ten The Supreme Council of The United Hill People (SCOUHP) cih kipawlna bawl. Kawlmi makai Aung San in suahtakna ngen dingin England gam zin. Mualtung mite thukimna keng lo ahih manin tangtung zo lo. Lushai hills-a political party masa pen Mizo Union kiphut hi.\nChin-Burma Unity Pillar, Htilin khua-ah kiphut. Panglong Conference-ah Kawlmite tawh suahtakna la kawm dingin thukimna khutpimai meekna kibawl; Chin hills taangin Pu Thawng Za Khup, Pu Hrul Mung leh Pu Kio Mangte pai. Kawlgamah Constituent Assembly kiteelna kibawl; KSVP pan Pu Mang Tung Nung leh CNU pan Pu Vumthumaungte kihel. Gen. Aung San makaihna tawh Kawlgam Constitution Drafting Committee kibawl; Zomite tangin Pu Mang Tung Nung leh Pu Savut kihel. Tedimah High School kiphuan. THUKITUAHNA cih thukizakna kipan. Zo Education Board kiphuan. Tedim ah Lai Siangtho Sang kiphuan. R. Tuang Hmung in Falam Chin hills D.C. seem. Siamsinpawlpi (SSPP) January 13 niin Suangpi khua-ah kiphut. President mapa pen Dr. Liankham Samte. Mizoramah Kawlgam tawh kigawm a ut pawl – United Mizo Freedom Organisation (UMFO) kiphut hi. Manipur State Hill Peoples (Administration) Regulation Act kibawl.\nJanuary4: Kawlgam in suahtakna ngah. Kawlgam in suahtakna ngah in, Chin Special Division in Union of Burma ah State tawh a kizakim phialin thuneihna nei. ZBC sungah TBA, FBA, HBA kiphuan. Zo zum (Chin Affair Council) Rangoon-ah kiphuan. Hill Chin Students’ Union Rangoonah kiphuan. Zogam ukpi ten mipi deihna zuiin ukpi za nusia uh. January 22: Kawlgam Prime Minister zum thukikupna-ah Pu Mang Tung Nung in, Zogam sunga Chin Hill Regulation Acts thukhun zui-a ki-ukna tawh kisai, mipi’ deihna kan ding a kisapna thu sung. 1948 kum : February 5: Hih thukhun zuia ukpi ki-ukna, mipi’ ngaihsutna a kan ding committee kibawl. Capt. Mang Tung Nung in CHIN PEOPLE’S FREEDOM LEAGUE (CPFL) phut. Mizoram ah political party masa pen Mizo Union kiphut hi.\nZBC (Zomi Baptist Convention) kiphuan. LUNGVAKNA cih thukizakna kiphuan. Hill Chin Students’ Union Magazine kikhen. Mizo District Council kipan.\nAizawl-a Electric zat kipan. December 11: India Kumpi in Manipur, Paite mite ‘Scheduled Tribe’ lakah guang.\nMizo District MLA bye-election-ah MNF leh PNC pangkhawm. Khritian Thukizakna (EBC, Manipur) kipan. Kawlgamah ANTI-COMMUNIST FREEDOM ORGANISATION (ACFO) pawl kiphut in, Lt. Col. Son Khaw Pau, Pu Dam Khaw Hau, Pu Mang Khan Pau, Pu Hrang Nawl, Pu Son Cin Lian leh Pu Tual Zen ten makaih hi. ACFO pawl pen Manipur-a Zomi makai Tun Khaw Pum tawh kikopin, Zo Kumpi – UNITED CHIN GOVERNMENT pawl phuan uh hi. Pu Tun Khaw Pum pen Prime Minister, Pu Col. Son Khaw Pau pen Defense Minister, Pu Hrang Nawl pen Foreign Minister.\nZolai kum 50 cin’na pawi Tlangnuamah kizang. Zolai kum 50 cin’na Magazine kikhen. Mizoram-ah People’s Conference Party (Tun MPC) piang.\nPrevious: Finland or Pilna nak ~ Am Lian Pau\nNext: India ah Zomi omloding ~ J. Thang Lian Pau


timestamp: atn

url: =Mawhna ah ih puk ciang :: ZOMI DAILY\nposted on 4 August 2018 at 1:06 am Lomkholna: CinNgaih, News, Zomi\n1). Mizo cimnuih siam Pu Thang Kura in “zuau khatvei ka phuak aleh ka zuau phuah mann mah hi ka cih theih nading in zuau sawmvei mahmah ka phuah kul” ci hi.\n2). David in Bathsheba amawhpih khit ciang amawhna akitheih loh nading in mithatna tawh (Bathsheba pasal Uriah that ) amawhna selcip sawm hi (2Sam.11).\n3). Joshept sanggamte in Joshept azuak lam uh akitheih loh nading in khemna zatna tawh (apa uh Jacob khem ) amawhna uh selcip sawm uh hi (Pian. 37).\n4). Kain in Pasian thupiak bangin ahih loh man in ama biakna kisang loh ciang in hehmahmah na hangin anau Abel that a, anau athatna akitheiloh na ding in “ Pasian kiang ah ka sanggam pa omna ka thei kei hi” cih khemna zatna tawh amawhna selcip sawm hi ( Pian.4:1-15).\n5). Jacob in apa thupha deih man in khemna zatna tawh ( Esau ka hi ci in) apa Isaac khem hi (Pian 27:1-29).\n6). Adam in mawhna ah apuak ciangin mawhmah ingh cih ding sang in “ kei mah tawh omkhawm dinga nong piak numei in singgah hong pia” , cih Pasian kiang ah genna tawh mawhna pan peng nuam hi ( Pian. 3:11).\n7). Evua in mawhna ah apuak ciang mawhmah ing, khial mah ing ci in dawng ding sang in “ gulpi in singgah hongpia” cih Pasian kiang ah genna tawh mawhna pan peng nuam hi ( Pian. 3:11,12).\n8). Akhan in aki ap nate lakna tawh khial napi in ahunlap in amawhna gen lohna tawh amawhna imcip hi (Joshua 7).\n9). Ananias in aneihsa pawlkhat zuakna sum pawl khat kemcip ngiimna tawh mawh hinapi amawhna im cip lai veve hi (Sawl 5:1-11)\n10). Sapfira in apasal tawh thukim a asum imcipna tawh mawh uh a, thu mann gen ding in akisawl hang amawhna imcip veve hi (Sawl. 5:1-11).\nIH HIHNA MANN HONG KIPHOLAK CIANG\nNi khat amitdel agilo mahmah khat om hi. Gilo lua mahmah ahih man in alawm te in mitdelpa acih leh heh mahmah hi. Banghang heh na hiam akicih leh” ih hihna mann hong kigen ciang mann lua mahmah ahih man in kiheh hi”, ci hi. Hih bang dan deuh mah in mawhna khialna ih neih ciang, ih hihna hong kigen ciang khial ingh e mawh ingh e kipuahpha ning kicih ding sangin ih hihna mann deihsakna tawh hong gente pen kimuh dah theih zaw hi.\n1). David in Bersheba tawh amawh khit ciang amawhna akihilh tak ciang in kumpi khat hihna tawh gitloh gamta thei napi in gitloh gamta lo in, Topa tungah ka khial hi ci ahih aman in amawhna kimai sak hi (2Sam.12:13).\n2). Saul kumpipa in amawhna akihilh ciang mawh mah ingh khial mah ingh ci a kisikna mann neilo in, midangte kikta in Topa thu nial ahih man in akumpi hihna pan in Topa in nolh hi (1Sam.15:24-29).\nPASIAN MITE IN THUMANN TAKIN GEN NGAM HILH NGAM UH HI.\n1). Kamsang Nathan in Pasian sawl bangin kumpi David kiangah lauhetlo in pai in amawhna thuhilh hi.\n2). Tuiphumpa John in “Herod in anaupa Phillip zi teenpih ahih man in thuhilh zelzel na hangin Herodias in thong kiasak hi. (Mark .6:17,18).\n3). Amos in tuucing khat hi in Juda gam mi ahih hangin lampial a om Israel te kiangah thuhilh in om hi.\nPASIAN A UM TAKTAK LOTE IN MUHDAHDING LAU IN THUMANN GENLO UH A, THUHILHTE MUDAH UH HI.\n1). Tuiphumpa John in Herod kiangah anaupa zi atenpih vai agen tak ciangin azi Herodias heh ahih man in John in sih lawh hi.\n2). Akhan mawhna azi at ate in impih, panpih uh ahih man in azi ata te inzong sih lawh hi.\n“En in , biakpiakna sangin thu man’ ding hoih zaw a , tuutal thau te sangin thu ngaih ding hoih zaw hi” 1Sam.15:22. Cin Ngaih\nPrevious: GZA pan Len Nupa Leitang vai Taangkona\nNext: Zomi Christian pawlpite in abuaipih lailai thu


url: =Tongsan Weekly Journal in Registration ngahta :: ZOMI DAILY\nTongsan Weekly Journal in Registration ngahta\nposted on 24 January 2015 at 2:37 pm Lomkholna: News, Zomi\nTongsan Weekly Journal in Registration ngahta cih Tongsan thukizakna Mailing Group tungtawn panin ih zakkhak manin ih lungdampih mahmah hi. Abeisa hunsung ah Tongsan Weekly Journal pen Kawlpi pansan in aki hawmkhia hi a, tu’n kumpi tungpan Registration a ngahkhiat banah Yangon khuasung ahzong ki hawmkhia tading cihi.\nTopa’n Tongsan Weekly Journal nasemte hong lawhcingsak semsem henla, Zomi te sungah lai tawh thukizakna bekthamlo, limlehmel Aw ngiattawh thukizakna Melmuh Tongsan Television dongah ihbiak Pasian in hong gualzawhpih tahen!\nTongsan Weekly Journal in Registration Ngah Ta\nZomite sungah Nipisim Thukizakna / Laihawm i neih sunsunte sung pan a masapen khat ahi TONGSAN WEEKLY JOURNAL pen abeisa December 26,2014 ni-in Kumpi theihpihna / phalna (Registration No. 00317) tawh Journal level ngiat kingah khia ta ahih manin, tukha January 2015 akipan Journal size tawh suaktatak kihawmkhia ziahziah ta ding hi.\nHih bangin Registration i ngahna pen Zomi min dinmun ciang bek hi loin, Kawlgambup huam a kihawm Journal Level te tawh kiliangko kim a kingah ahih manin, Zomibup i angtanna le lungdamna lianpi khat hi dingin i lamen hi. Hih Registration ngetna/ bawlna ah tha le ngaal sum le pai akipan a hun manpha tampi piakhia a hong sepsak Sianu Cing Sian Dim (Cir-culation Manager of Tongsan) le Sia Suanmang (ZCD) te’ tungah Tongsan Media Group pan lungdamna kiciamteh hi.\nTongsan Weekly Journal pen tuni ciangciang Kawlpi pansan (Phualpi) in kihawmkhia hi a, tukha January 2015 akipan Yangon khuapi sung zongah nasiatak kihawmkhia ziahziah ta ding hi. Tutung January 2015 Nipi masa sungin, Sia Khampeek (Tongsan pu) le Yangon khuapi sunga om biakna pawlpite ah Tongsan Tanu (Agent) dingte tawh kimuhkhopna nasiatak neikhawm thei uh hi. Yangon khuapi ah tawlpikhat sung amawkna in kihawm phot dinga, a nung lam ciangin Tatman (Subscription fee) kingen pan ding cih khensatna kinei hi.\nTua hi a, Tongsan Weekly Journal pen Kawlgambup a om Zomite tenna khuapi khuaneu mun khempeuh ah mipi simtheih dingin kihawmkhia ziaziah nuam ahih manin, minam le Lai itna a neite in na pawlpi or na khua ah Tongsan Palai (Agent) kisemthei ding cih i kicial nuam hi. Minam kician khatin Lai nei uh a, lai kician anei minam pen khangto hamtang hi. Laisim minam i suah ciang bekin mipil le miciim minam kisuak thei pan ding hi.\nTongsan Weekly Journal- vai tawh kisai a theibeh nuamte in a nuai amunte ah kidong thei ding hi.\n1. Sia Khampeek (Tongsan pu), Email: khampeek@gmail.com, Mob: 09448026418, 0047-46824269\n2. Sia Khen Khup (Editor ), Email.khup.lsf@gmail.com, Mob: 0932246336\n-Tongsan Weekly Journal (Yangon Agent) a om thei teng tawh Hario Cafe & Bakery ah kimuhkhopna kinei thei hi.\nPrevious: Zomi leh Zogam khantoh nading sunmang (Part 1)\nNext: ZAM Thupuak :: 25 January 2015


url: =Siampi Laibu 27 | Siantongluan.net\nSiampi Laibu 27\nSiampi Laibu 27 |\n"Israel mite tungah hih bangin gen in: Mi khat in a tuam vilvelin kiciamna a bawl ciangin, tua a kiciam mite pen nangmah in Topa}-a-in na seh ding a, a nuai-a kiseh bangin kitanh-in suaktakik thei ding hi.\nPasal kum sawmnih panin kum sawmguk a phate a man na sehna pen, biakinn shekel zangin pasal khat ciangin ngun shekel sawmnga hi ding hi.\nNumei ahih leh shekel sawmthum hi ding hi.\nKum nga pan kum sawmnih ciang a phate, pasal ahih leh shekel sawmnih hi ding a, numei ahih leh shekel sawm hi ding hi.\nKha khat pan kum nga ciang a phate pen pasal ahih leh ngun shekel nga hi ding a, numei ahih leh ngun shekel thum hi ding hi.\nKum sawmguk pan a tungsiahte pen pasal ahih leh shekel sawmlenga hi ding a, numei ahih leh shekel sawm hi ding hi.\n"Mi khatpeuh zawnglua-in nangma sehzah a piakzawh kei leh, siampipa kiangah a mi hong kipaipih ding a, siampipa in ama man seh ding hi. A kiciam mipa a siamna tawh kizui-in siampipa in ama man seh ding hi.\n"Mite in Topa tungah biakna-in a piakte pen ganhing ahih leh, mi khatpeuh in Topa tungah a piak tua bang ganhingte khempeuh a siangtho ahi hi.\nAmah in na khat peuhpeuh, a hoihte a hoihlo tawh ahi zongin, a hoihlote a hoih tawh ahi zongin, laihlo, kheklo ding hi. Amah in ganhing khat ganhing adang khat tawh a khek leh, tua ganhing leh a khekna ganhing a siangtho hi khawm ding hi.\nTua pen Topa tungah a kipia theilo ganhing nin khat ahih leh, mipa in siampipa mai-ah a ganhing paipih ding a,\nsiampipa in hoih hi, ci-in ahi zongin sia hi, ci-in ahi zongin a man zah seh ding hi.\nAhih hangin amah in tua ganhing a tatkik nop leh, a kisehna banah nga-ah khat behlap ding hi.\n"Mi khatpeuh in a siangtho dingin Topa tungah a inn a ap ciangin, siampipa in a hoihna leh a hoihlohna tawh kizui-in a man seh ding a, siampipa sehna bangin kip ding hi.\nA appa in ama inn a tatkik nop leh, a kisehna banah nga-ah khat sum tawh behlap ding a, tua inn ama-a hi kik ding hi.\n"Mi khat in a luah ama leitang phelkhat Topa tungah a ap leh, nangma sehna pen khaici vawh zah ding tawh kizui ding hi. Mangbuhham beem khat dim a pawina leitang pen ngun shekel sawmnga-in kiseh ding hi.\nAmah in jubilee kum-a kipanin a lo a ap leh, nangma sehna zahzah bit ding hi.\nAhih hangin jubilee kum khit ciangin amah in a lo a ap leh, siampipa in jubilee kumkik dong a omlai kumte tawh kizui-in a manzah sum seh ding a, nangma sehna zah panin kikhiam ding hi.\nLo a appa in a tatkik nop leh, a kisehna banah nga-ah khat sum tawh behlap ding a, tua lo ama-a hisuak ding hi.\nAhih hangin amah in a lo a tanh nuamlo ahi a, amah in midang khat tungah a zuak ahi zongin ahih leh, tua pen amah in tanhkik thei nawnlo ding hi.\nA lo pen, jubilee huna piak khiat ciangin, a ki-apsa lo mah bangin Topa tungah a siangtho hi ding a, siampipa in tua lo tang ding hi.\n"Amah in luahna tawh a neih a hilo, a leisa lo pen Topa tungah a ap leh,\nsiampipa in jubilee kum ciangdong ding tua man seh ding a, tua ni-in a mipa in a kiseh zah, Topa tungah a siangtho-in pia ding hi.\nJubilee kum ciangin a lo pen a kileinapa, gamhluahna tawh tua leitang a nei mipa tungah tungkik ding hi.\n"A kisehna peuhmah biakinn shekel kizang ding hi; gerah sawmnih ciangin shekel khat hi ding hi.\n"Ahih hangin tacil pen Topa}-a hi khinzo ahih mah bangin, kuamah in ganhing tacilte ap theilo ding hi; bawng hita leh tuu hita leh Topa}-a ahi hi.\nGanhing nin ahih leh, nangma sehna bangin amah in lei kikin, tua banah seh nga-ah khat behlap ding hi. Tua hilo a, a kitat kei leh, a kisehna bangin kizuak ding hi.\n"Ahih hangin mi khat in a neih, Topa tungah a ap, a ki-apsa nate, mi hita leh ganhing hita leh, a luah ama lo hita leh, kizuaklo ding, kitanhlo ding hi. A ki-ap na peuhmah Topa tungah a siangthopen ahi hi.\nMite lak nangawn panin a kisusiamang dingin a ki-apsa mi peuhmah, kitanhlo ding a, kithat ding hi.\n"Leitang panin a piang khempeuh khaici hita leh singgah hita leh sawmah khat Topa}-a hi a, Topa}-a dingin siangtho hi.\nMi khatpeuh in sawmah khat a piak na khat peuhpeuh a tat nop leh, amah in tua banah nga-ah khat behlap ding hi.\nBawnghon leh tuulekeel hon sawmah khat khempeuh leh a cingpa ciangkhut nuai-a a pai ganhing khempeuh sawmah khat peuhmah Topa}-a dingin a siangtho hi ding hi.\nMi khat in pha hiam sia hiam ci-in kantello ding a, kheklo ding hi. A khek leh, tua leh a khekna pen a siangtho hi khawm ding hi. Tua pen kitanhlo ding hi," a ci hi.\nHihte pen Sinai Mual tungah Topa in Israel mite-a dingin Moses tungah a piak thute ahi hi.\nTedim Lai Siangtho / Laibu: Siampi Laibu 27


url: =2k Salary in Macpherson / Potong Pasir | Banking & Finance Jobs | Gumtree Classifieds Singapore\n"2k salary" in Banking & Finance Jobs in Macpherson / Potong Pasir\nAlert Filters: Banking & Finance Jobs in Singapore (Keyword:"2k salary")\nAre you looking for a full time job? Contact me today\n1) AUXILIARY POLICE OFFICER Gross : $3K New hire bonus $16K*Min.3 N levels 2) SECURITY OFFICER Salary : up to $2.3K Completion Bonus from $1.5KMin.Sec 2 No security license Required 3) AVIATION SCREENING OFFICER Salary : from $2.2K Completion Bonus $2K Min.GCE ‘N’ or ‘O’ levels Keen ? Whatapp at 90221924\nGet a daily alert with: Banking & Finance Jobs in Singapore (Keyword:"2k salary")


url: =Kota Raya Complex sunga mikhemkhem Sen te satthuak :: ZOMI DAILY\nKota Raya Complex sunga mikhemkhem Sen te satthuak\nposted on 21 December 2015 at 8:17 am Lomkholna: Malaysia, News, Sawltak, World\nMalaysia, Kuala Lumpur khuasung aom Kota Raya Complex pen aki gimneih mahmah vanzuakna khat ahihi. Vanzuak Sen te hiphadiak a, Phone hoihmahmah khawng tawmcikcik in nadeihleh ci’n mi Customer zolkawikawi uh a, adeih taktak omleh acihnazah sangin azah 10 val in thagum tawh piasakthei uhhi.\nTuahang mahin Kota Raya Complex sungah van leivet kei un ci’n Zomi te deihsakna tawh ki zasak zelzel hi. Hihbang in Kota Raya Complex vanzuak Sen te’n akhem phatdiak pen gamdangmi te hizawdeuh a, zanni taktak ciangin Malaysia gammi te nakhemkha ahih manin buaina hongkipan ahihi.\nHih vanzuakna sungah vanlei in apai te sai ngakte’n Phone nazuak uh a, RM800 acihpen adeih taktak ciangin RM10,000 cito in thagum tawh piaksaksawm ahih manin buaina apiang hihtuak hi. Zanni Sunday ni 5pm pawl in mi 20 khawng motorcycle lukhu leh singkhuah tawikawmsa in lut uh a, asai nei vaksakgawp uhhi. Mi 2 liam a, aliam te Tung Shin Hospital ah kipuak cihzong kiza hi.\nBrawl at Kota Raya mall over handphones\nZomi te zong khem athuak kitam mahmah khin a, kumpi thunei te ihkoh hangin hong huhnuam taktaklo uhhi. Hak gega in kipumkhemna te hongbeisiang leh lunggulh mahmah hang. Kota Raya Complex sakdiak aom MyDin lutna gei a Phone zuakte zong thuman hetlo, hihbangmah in thagum tawh leisakthei uh ahih manin, Zomi te kidam ciatni. ZD Sawltak #zomidaily\nPrevious: Zomi leh Zomism Khaicii\nNext: Tulaai Leitung Thuthang Tuamtuam updates December 20, 2015\nPasian leh Lim ~ Rev. Fr. Damian Dal ~ Rev. Fr. Damian Dal\nZomi Football Association (ZOFA) tangthu\nWorld Bank huhna ki heikhia, ki dokkik\nKimpu leh Kimpi – 3 ~ Hau Za Cin\nUS Comedian khatin President Trump a ngawng kitansa tawh Photo kizaih\nIndia ah unaupeng alu akimatcip in asuakte buaina omlo in ki at khiatsakthei\nKa muhpak US Gamthu pawlkhat (21) ~ Awn Za Pau


url: =Gilsung ah naungek in bangteng thei man ~ Pau Tun Thang :: ZOMI DAILY\nposted on 18 January 2019 at 10:27 pm Lomkholna: Article, Health, Pautunthang\nKha kua sungin nu gilsungah a om naungek in theihna tuam tuam nei man hi. Tuate lakah nam sagih a nuaia bang ahi hi.\nNupi gaai te a lunggim ciangun a sung-ua a paai naungekin na thuakpih hi. Tuabang hun ciang gil sunga om naungekin a khutveilam tawh a mai zawt kuam kuam thei hi. Tua pen amau leh amau a lu a kidal sawmna dan uh hi. Lunggimna pan kidal sawm vial uh hi. Lunggim naupaai ten a sunga naungek gimsak hi. Ahihtheihleh naupai numeite pen a lungnuam thei thei a om ding hoih hi. Pasal leh innkuanpih dangten zong naupai sung pen ngeekbawl mai ding. Mi gaaite lungmuang leh suakta taka omsak ding thupi hi. Banghang hiam cihleh a lunggimna uh a sungah a paai naungek adingin hoihlo hi.\nA lim thei:\nGaai khit kaal 20 na pan gilsunga ta in lei tawh theihna(taste) nei ta hi. Anu neek khatpeuh a sunga ta in zong phattuampih hi. Nu sung pan a lim leh limlo theihna tawmbang nei khin uh ahihmanin hong pian khiat uh ciang duh deuh nei uh hi. Gentehna in gaai laia carrot a tam neek khat ii’ ta in carrot a ne ngeilo khat ii’ ta sangin hong piankhiat ciangin carrot lim-sa zaw ding hi. Naupaai lai in a hihtheih leh ann lim mehlim kine sakzo leeng hoih hi. Nute neek khempeuh a sunga naungekin na phattuampih hi.\nGaai khit kaal 36 na panin naungekin maisuah a tuam tuam nei thei ta hi. Tua pen 4D ultrasound pan in kimu thei hi. Naungek mitsi in nui thei hi. Gilsung banah a pua lama thawmgingte za thei ta hi. Nuamna launate kiziatna tawh kilangsak uh hi.\nNauawihla za thei:\nSinna khat pan naungek ten nu gilsung pan nauawihla za thei ci hi. Khathum sung bang nisim in nihvei nau a awihla a sa zelte a gilsunga nau tawldam(relax) tuam hi. A lungtang kisai(heart beat) zong zekai tuam ci hi. A zak ngei uh nau awihla za le uh nuam uh hi. Nu sunga naungekin a innkuanpihte aw thei ci lai hi.\nNaungekte a pianma in a nu sungah kap thei ci zen hi. Ahizongin a gin ngaih bel hilo hi. Third trimester kiim pan ultrasound microphone tawh kithei hi. Emotional reactions pawlkhat record theih in om hi. Khitui luang, a lunggim ciangun kamka banah sa-ik thei lai uh hi. Kaal 35 na panin naungek kizia in tang thei hi.\nLa ngai thei:\nThird trimester khit ciangin la khat tamveipi ama kiang naiah kihong ngai thei banah ciamteh thei ta uh hi. La tam a ngaite la a ngai ngeilo te sangin a khuak hatzaw ci hi. Tua manin gaai lai in la hoih nono ngaih ngaih ding hoih hi.\nKhutme tawp thei:\nThird trimester panin naungek in a khutme tawp(muam) kipan ta hi. A khut leh a kam banah a lu zong tangsak thei hi. Ultra sound panin naungek in a khut a tawp kimu thei hi. Pau Tun Thang\nPrevious: Ni le Guah hangin Sakhi Tuihuup hongpiang ~ Dong Mung\nNext: 2019 kumthak ah akilaih Australia Visa te leh atuamtuam


url: =Suu Kyi in “Khangno te’n Internet tungah hun mawkbeisaklua” ci :: ZOMI DAILY\nposted on 19 January 2016 at 9:32 pm Lomkholna: News, Sawltak, Suukyi, Tech\nAsawtlo in Kawlgam hong makaihding in aki lamen mahmahta ahi Aung San Suu Kyi in nungkalsung akibawl ahi Literary Festival ah apulakna ah khangno te’n Internet tawh hun mawkbeisak lua uh cihi.\nTuhun pen Technology tawh ki khangkhawm a, ahi zongin ih khangno te in ahun uh mawkbeisak hi. Pawlkhat in Computer Games, Internet Games leh Social Networks tuamtuam tetawh hun beisak uhhi ci’n genkhia hi.\nTechnology hangin khangno te in lai (Laibu) simnawnlo uhhi cihi. Tuaban ah sanginn te ahzong laibusaal (Library) cihte ki muzo nawnlo a, laisim mi kitawm semsem hi. Sanginn ahzong lai pen ki lotngahsak (By Heart) vive hiden a, laibu simkawm in ngaihsut hun cihte omnawnlo hi cihzong Aung San Suu Kyi in pulak khia hi.\nHih Technology khantohna pen ih innkuan sungah bangci bangin ihzatsiam hiam cih khatveivei ngaihsut phat huai takpi hi. Tulai Zomi te pawlkhat (nang kihello 🙂 Internet tungah Facebook tawh ahun uh beisakcip mawk uhhi. Internet pen ahoih in zangtheileng ih theihnopkhat theihbehna, sinbehna Tutorial tuamtuam Online ah tampitak aki zongthei ahihi.\nAhi zongin mil gilvah nadinglel in azangpawl ihhihleh pamaih mahmah khading hi. Nitak nalupding ciangin tuni Internet bangci bangin kazanghiam? Phattuamna bang ka ngah hiam? Lungsim hong ninsak, ngaihsutna hong ninsak leh mite anawngkaisak lel kahi hiam? cihpeuh ngaihsunkawm zelzelleng bangci nasa a? ZD Sawltak #zomidaily\nPrevious: ZCLS Joint Seminar zaksakna\nNext: Mihing khempeuh pen khialhna neingeilo omlo, mikim in ki khialngei tek hi\nMuanpu leh Manno – 12 ~ Hau Za Cin\nNuntakna Ciktui: Zomite hamphatna leh thupha naak ~ Dr. Pum Khan Pau


url: =US kumpi kiteelna biakna mittawh etna (Hawm 2 na) ~ John T Hum :: ZOMI DAILY\nPresident Clinton kumpi asep dingin genkholhna leh mangmuhna tuamtuam om hi. Tuate lak ah Perry Stone mangmuhna kician mahmah hi. Clinton kumpi sem dinga dawimangpa agenda te hong semto ding hi, cih lak hi. Clinton hong kah petpet a, abortion, gay marriage cih te a thu hong phuang khia hi. Ama’ hun sungin tawphah sa in koih a, Obama hong kahtoh ciangin hong taksuak sak hi. Tun zong hih mangmu siapa mah in hua hunlai-a lianbang thusuak ngah leuleu a, Clinton leh Obama sep nailoh teng piteeknu’n hong sem ding cih mu hi. Cihnopna ah, Satan in ama’ ngimna teng a sem ding mi nei a, tuate tawh na hong sem toto hi tahi.\nBiakna lampan en leng, US om mi 76 %Christian min pua a, tua sung pan 46% pen evangelical dingin ki ciam teh a, 20% pen catholic ahihi. Evangelical te sungah 18% bek in LST sim ki ci hi. Nupa kikhen bang pen evangelical te sungah % in tam pen ki ci hi. Hite I et ciang khanlawhna lianpi khat hong tun kei leh, tu zawh kum sawtlo in christianity pen hong beizo phial dinghi ding ki ngaihsun thei hi.\nPolitical Party te lak ah, Republican te PS thu tawh kituak zawdeuh ding a ki gen hi. Ahi zongin tuhun ciangin tua ci pai nonlo ahih man Replublican te omzia a hawmthawh, a conservative nuam zaw, tea party cih khat om ding hong kipan a, amau ahih leh thahat nailo hi.Kiteelna ah ahih leh minam dan in zong paipai hi. Obama hong kah ding lai in, a hoihloh lam ki thei napi mivom thu-um ten amahmah pia lelmawk hi. Bush I’ secretary Colin Powel (mivom) bangin repluclican khat a kah sangin mivom Democratic khat a kah pen lungdam zaw hi.\nTu in zong Bush in Hilary ka pia ding ci ta leuleu hi. A hang pen, Bush leh Clinton ten sum bawlna ah kizopna nei hih tuak hi. DT in zong primary campaign abawl lai in, 9/11 vai pen Bush in theikhol napi bangmah semlo hi, cih gen ahih man in zong DT deihlo hi kha ding hi. Tua hi a, politic pen amau values tawh pai nonlo in sum zonna suak ta hi.Republican ten mipi lungsim la non phalo hi. Ahang pen a tamzaw in thulet kician leh LSt principle neilo in mipi atamzaw deihna tawh kipaipai ta hi. Tua ban ah Bush in Afaganistan a kap khit ciangin Iraq kap leuleu na pan mitampi si-a sum tam bei lua ahihman US kizawn lawh hi ci in, miten ngaihsun a, tua party te ki lipkhat nuam pian hi.\nHih Clinton te nupa pen satan kusale ahih zah khatin, satan in pilna leh hauhna pia a, mite lungsim nak zawh mahmah khin hi. Amau influence pen US bek hilo, leitung bup phial hi mai hi. Sumhau te in Clinton foundation ah million tampipi khia ziahziah uh hi. A hang pen nikhat niteh hih te kumpi hong suak ding a, nasemkhawm thei ding cih ngaihsutna nei kawm ahihi. Tua ahih man asep nopkhat sum tawh lei zo hi, kici hi.\nHih piteeknu te nupa pen a vangletna koi pan hong pai hi ding hiam cih a kikan ciangin, hun khat lai in native te siampu khat thupha kipia sak ahihman in, tua vangletna nei hi ding ki ngaihsun hi. Piteeknu zong kumsim in California ah pai in dawibiakna te ah kihelzel hih tuak hi. Cihnopna ah, vangletna vadawh zel hiding hi.Leitung pen nikhat ni teh, mikhat khutnuai ah hong om ding ahih leh tua mipa pen satan in a vangletna a piak khat hi ding a, ahun zong tu-a kipanpan ta cih ding lo om thei lo hi. 666 ciaptehna hong bangci pai ding cih te piteeknu in gengen ta hi. Universal health care system pen mikim in neih loh phamawh, cih piteek nun gengen ta hi. Tua pen ama’ hun sung hong sem ding hi. Hih system apian theihna ding pen mihing sungah chip koihloh phamawh hi. Tua hun pen hong paipai ta hi.Gamvai, ki-ukna, sumbawlna cih te aheihei pen kumpi te hilo in free mason a cih, te hih tuak hi. Tua te pen secret society kici a, 1800 kiim in EU pan piangin tu’n leitung mihau teng, mipil teng kipawlna ahihi. Hih kipawlna thahat mahmah a, kumpi na ngawn amau deihte koih thei ding ciang in thunei uh hi. Leitungah Bank leh sum bawlna alian pen teng amau khut sungah om hi. Adeihloh mite zong mangthang sak pahpah uh hi. John F. kennedy in zong hih te adeihlohna thu genkha ahih man in ki that hi ding um mawh hi. Hi pawlte a sungah kuamah lut zolo a, lutkhin leng ki tai khia theilo hi. Taikhia le cin (or) kilem kei le cin na nuntakna in sawng ding hi ziau tuak hi. Hih mite nungdal ah satan na hi geige hi. Kumsim in tangval khat ta tawh biakpiakna nei kici hi. Tua pawlte sungah US te kumpi khempeuh kihel ci hi. Tua ahih leh US te politic pen party tawh kisai nonlo in a nungah satan in nakphehkhau tawh a kaikai hita hi.\nTua ahih leh hih piteeknu hong kahto leh tapidawte mai khaktan na ding, kibawlsiatna ding hong gel to ding tel sa hi. US te omzia pen haksatna lianpi (bawlsiatna) khat hong tun kei leh Pasian ki kihta lo, PS maitang kizong lo, ci in kamsang ten gen hi. Scholar te leh biakna makai ten zong gimna hong tung ding cih pen gen mahmah ta hi.Pawlkhat in America thu LST sungah agenna om kei, ci uh hi. I telloh man hi a, gam leh minam khempueh LST in na gen a, I tel loh man bek ahihi. Tua aih leh America bang hiam? cih a kidot ciangin Mangmuhna 19 na ah a gen Babylon hi cih kimu khia ahi.\nKiteelna pen tuni, tulai tak ciangdong piteeknu matai lai hi. Email vai tawh themkhat amat hong kiam ding bang hi napi, a tamzaw in amahmah piak ding a khensat uh khel tuanlo ci hi. Tua aih leh piteeknun hong ngah hi leh vaitampi hong kikhel ding hi. A kamin a genloh hangin, tapidaw, convervative peuhmah mudah hi.\nKamsanna tampi tak ah, DT in ngah ding cih gen uh hi. Piteeknu hi ding cih kamsanna zong om kawikawi hi. DT in hong ngah leh PS in a tate thungetna hong dawng, miracle cih ding ahihi. PS pen nalamdang abawl PS hi. DT ngah kei leh ama ading ci-a kamsang khempeuh, kamsang zuauthei hi ding ci-in mi khat in gen hi. Thu-um te thu ki ngen ahihman PS in thungetna hong dawng ding I lamen hi. A zenzen in a ngah kei leh zong azaizaw thuphuan, LST in a gensa 666 ukna ding hong kipanpan hi lel ding a lamdang sak ding hilo hi. US kumpi in Pasian leh amite kizopna sumit zolo ding hi.\nPrevious: Kihtak aneilo Russia mikhat in Himalayan Jump Record ngah ~ Thang Khan Lian\nNext: Kawlpi leh Zogam lampi te ki paikik theita ~ Tedim Post\n4 November 2016 at 1:27 am\nKa khat vei hawhna hi,Zaknop peuhmah sa ing e.


url: =Thu Hilhkikna 6 | Siantongluan\nThu Hilhkikna 6\n"Tu-in, luah dinga na paina gam uhah na zuih dingun, note leh na tapate uh leh na suanlekhakte un Topa note Pasian thukhamte leh a thupiakte na zuihna uh tawh amah na zahtak theihna dingun, Topa na Pasian un na nuntak tawntung uh na zuih dingun kei a hong hilh sawnsak thute pen hih thupiakna, thukhamte, leh ngeina kipte ahi hi. Hihte pen na khan uh a sau theihna ding ahi hi.\nTua ahih ciangin Israel-te aw, note nuamsa-in, Topa, na pate uh Pasian in note tungah hong ciamsa bangin bawngnawi leh khuaizu a luanna gamah tampi pha-in na khan theihna dingun hih thute za un la, na zuih ding uh ngaihsun un.\n"Israel-te aw, za un: Topa i Pasian, Topa khat bek ahi hi.\nTopa note Pasian, na lungsim khempeuh uh, na nuntakna khempeuh uh, leh na thahatna khempeuh uh tawh na it ding uh hi.\nTuni-a no kong piak hih thute na lungsim uhah om ding hi.\nNa tate uh tungah limtakin na hilh ding uh a, na innsung uhah na tut uh ciang, lampi-ah na pai uh ciang, na lup ciang uh leh na thawh ciangun tua thute na gengen ding uh hi.\nNa khut tung uhah lim dingin tuate na hen ding uh a, na mitte uh kikalah tuate pen talsuante bang hi ding hi.\nNa inn kongkhak khuam tung uh leh na kongpi uh tungah tuate na gelh ding uh hi.\n"Topa na Pasian un note piak dingin na pate uh Abraham, Isaac, leh Jakob tungah a ciam, note phuh loh a lian a hoih khuapite,\nnote kholloh na hoih khempeuh tawh a kidim innte, note bawl loh tuibem, note suan loh leengguite, leh oliv kungte a omna leitangah hong paipihin, note in ne-in na kham uh ciangin,\nsalsuahna Egypt leitang panin hong paikhiatpih Topa na mangngilh khaklohna ding uh kidawm un.\nTopa na Pasian uh na zahtak ding uh hi. Ama na bek na sem ding uh a, ama min tawh na kiciam ding uh hi.\nNote kiima om mite pasian-te ahi pasian dangte nung na zui kei ding uh hi;\nbang hang hiam cih leh note lakah a om Topa na Pasian uh a aam Pasian ahi hi. Tua bang hi kei leh note tungah Topa na Pasian uh hong hehin, lei maitang panin note hong susia ding hi.\n"Massah munah amah na ze-et uh bangin Topa na Pasian uh na ze-et nawn kei ding uh hi.\nAmah in note hong thupiaksa ahi Topa na Pasian un hong thupiakte khempeuh na zui ding uh hi.\nTopa hong ciamsa bangin note mai panin na langte khempeuh uh nawhkhiatna tawh na pu na pate uh tungah piak dingin Topa in a ciamsa leitang hoih note in na luah theihna ding uh leh note na nopsak theihna dingun Topa muhna-ah a man leh a hoih nate na sem ding uh hi.\n"Hong tung ding hunah na tapate un, Topa i Pasian in note hong piak hih thute, bang a cihnopna ahi hiam? ci-in hong dot uh ciangin\nna tapate uh kiangah, Eite pen Egypt gam sungah Faro silate ihi a, Topa in Egypt panin a vangliatna tawh hong paikhiatpih hi.\nTopa in eite muhna-ah a lian a nasia lim leh na lamdangte Egypt mite leh Faro leh a uliante khempeuh tungah lak hi.\nAmah in i pu i pate tungah piak dinga a ciam leitangah hong paipihin, eite hong piak theihna dingin tua lai panin eite hong paikhiatpih hi.\nTuhuna bangin i nuntak theihna dingin amah in eite hoih tawntung ding a deihna-in, Topa i Pasian zahtakin hih thukhamte khempeuh i zuih ding Topa in thu hong pia hi.\nAmah in eite hong thupiak bangin Topa i Pasian mai-ah hih thupiakte khempeuh limtakin zui lehang eite-a dingin thumanna hi ding hi, na ci ding uh hi.


url: =US ah naupang kum 5 aphapan khat kum 17 khatin apaang betsakgawp ~ ZD :: ZOMI DAILY\nposted on 3 September 2016 at 10:37 pm Lomkholna: News, Sawltak, World\nUSA, South Carolina State sung om Bamberg City ah sangnaupang kum 5 aphapan khat kum 17 aphakhin khatin apaang beksakgawp ahih manin abetna sangawp lianghi. Hih thupen August 25 ni in thupiang hi a, sangnaupang te sang atuah ciangin School Bus tawh aciahlam in mawtaw sungah thupiang ahihi.\nSchool Bus tungah Video kithuah in tuasung na naki Record kha citciat ahih manin tuapan in aki theikhiapan cihi. Police te genkhiatna ah tua apaang abetsakpa pen High School sangnaupang hita a, sangtuah ciangin hih Bus tungah nazui cihi.\nVideo Record aki etkik ciangin tuapa in agei atu sangnaupang khat ii akhut lenphei in tuatawh hih kum 5 aphapan numeino Jazmyn Peters ii apaang bekpheisak gawp hi.\nJazmyn Peters ii apa in naupangno apaang sangawp amuh ciangin athu kankhia a, atanu ii apaang akibetsaklam atheih ciangin hehmahmah leh khasia mahmah hi. Tua apaang abetsakpa in agei atu naupang kiangah abengding in sawlmasa a, nabet keileh kengbengding hi’ng ci’n akhutla in abetpheisak kici hi.\nVideo Record sungah akimuhdan ahihleh apaang ataklam abetsak hi a, ahi zongin kibetna khutma pen Photo aki khahkhia te lakah aveilam pan hongsuak hi. Ahi zongin Police te’n hihpen aki Record na pan a Screen aki lumletkhazong hitheiding ci uh a, bangbang ahi zongin tua Video sungah akimupa mah mimawh hiding kici hi.\nBangbang ahi zongin hih abetsakpa pen miginalo khat in aki ciamtehden khat hi a, sanginn ahzong thunawngkai tampi apiangsak theizel khat ahihi.\nRelated: Singapore ah numei khatin azatsa nindalna te inntungpan lawnkhia ziauziau ahih manin $1600 ki liausak\nNumei naupangno ii anu leh pa te hehmahmah uh a, thu kibawlding cih kiza hi. Tuavai tawh kisai in palik thunei te’n athu ala akancian laitak uh ahihi. ZD Sawltak #zomidaily\nPrevious: ZAM Thupuak :: 04 September 2016\nNext: Sihkohna & sihvui hungelna: Pa John Gin Khan Dal (kum 72, Tonzang)\nKum 4 sung aki khakcip Melaka khuasung Monorail Service kipan kikding\nVideo khat kizaih manhding Kawlgam sumteng tulsawmguk val tawh a kicial Jackie Chan\nA lamdang atheihhuai Israel minam te thu


url: =Lungdambawl thu laigil ~ Khaibawi :: ZOMI DAILY\nposted on 5 December 2014 at 8:08 pm Lomkholna: Article, Biakna, Christmas, Khaibawi\nLungdambawl thu laigil\nHun ong kikhel zel in I ngaklah mahmah lungdambawl kha, hun hong tung zel hi. Mangpau in Christmas naci uha, ei pau in Lungdambawl I cih pen ngaih kasa peuhmah ngeungau hi. Pawi tuamtuam I bawl hangin Lungdambawl Pawi I ci kei hi. Tua pen I Topa Zeisu hong suah lungdamna leh a dangte aki tehkak theih lohna a kibat lohna hong ki langpah hi. India gam huamsung aom Manipur le Mizoram aom eimi pawlkhat in ei pau a, aom lam theilo uh ahih manun Christmas pen Lungdambawl cilo in mas, mas hun, mas bawlding peuh ci-uh hi. I lawh dan aki bat loh hangin I deihna leh I zatdan ki lamdanglo hi.\nLungdambawl thu laigil pen a thuk mahmah leh a zai mahmah khat ahih manin mihing khat in lai in gelh leh daltampi pha in zong gelhkhinzo ngeilo dinga, aneng a tawngin zong, theikim dikdek khin ngeilo ding ahih manin I theih sunsun tawm I ki hawmsawn nuam hi.\n1. Zeisu Khang Ciaptehna: Jews te’n ei Zomite mah bangin a khangui uh ahih theihtawp uh suah in na ciapteh ciatciat uha, a tellohte uh zong atel masiah uh na kan viuveu uh hi. Tuamah bangin Zeisu khanggui zong Matt 1:1-17 kikal ah na kiciamteh hi. Thuciamlui sung I sim ciangin zong mi minthangte khanggui sutna zong na om zel hi(Pian 5:1-32; 10:1-32; 11:10-26;11:27-32). Mi khat peuh tua khang ciaptehna busung ah amin aom khak kei leh Jew mi cih ciaptehna ngahtheilo in Pasian mi a kicite lak ah ki helthei nawnlo hi. Siampi sep theih nading in Aaron suan taktak ahih na uh khanggui ciaptehna a lah theiding uh kisam hi.\nIsrael te a saltan na uh panin Jerusalem khua hong tunkik uhteh Ezra in a ngeina bangin biakna ngeinate vaihawm kik hi. Biak-inn sungah nasem ding aseh ciangin Habaiah suante, Hakkoz suante leh Barzillai suante a khangciapteh sungah a min uh muzolo uh ahih manin Siampi nasep semtheilo uh hi(Ezra 2:61-62). Tulai eimi pawlkhat biakna paizia zong theilo in makai utluat manin mi pawlkhat mai etna a, pawlkhat gensia, mee(vote) zong a, vaksuk vakto cih aki gente pawl tawh ki lamdang mahmah mawk uh hi. Bang zahta in pilta leh bangzahta in neita leh khanggui ciaptehna sungah amin aom khak kei leh biakna makaiding in ki zanglo himawk hi. Piangthak lopi, khamtheih guihtheih kidek zolopi, biakna makai khawng a, zatluat loh ding seploh ding hong phawksak hi. Khangciaptehna laibute pen Jew mi uliante in hoihtak in kem uh hi.\nAlian Herod zong a khanggui ciaptehna ah a pu a pa lam ah Edom minam kihel ahih manin Jew mi citate in simmawh bawlthei zel uh hi. Tua ahih manin a mah sangin Jew mi citak hizaw ung ci-a, alah teltheih loh nading un Alian Herod in khangciaptehna Laibu ahih theihzawh tawp in susia mang hi. Khang ciaptehna pen pawlkhat te’n thupi asak kholloh hangun Jew mi, Pasian mite’n thupi nasa mahmah uh hi. Zomite khangthu a sutsut a gengente pawl zong khiallua kei leh kilawm hi. Lungdamna thupi Matthai, Mark, Luke, John cihte aki gelh in leitungah laikhetna leh Computer cih bang om nailo hi. Tua hih manin mikhempeuh in laimal ciapteh nate neikim zolo uh ahih manin a lungsim sunguah thupi a sakte uh lotngah in ciamteh uha, lom khat ah khang 14 aom lom thum nasuah uh hi. Zeisu Khrih khang ciang. Mikim in a lotngah ding uh, ollo mawk ahih manin Laibu in a khangciapteh na uh hong bawl uh hi.\nHebru mite in nambat maltam neih loh uh ahih manin Laimalte mah nambat mal in zangkhawm uh hi. Gentehna in A pen 1 in ciamteh uha, B pen 2 hi, ci-in seh uh a, tua bangin laimalte nambat neisak uh hi. Hebrew lai ah David cih pen laimal bul DVD ahi hi. Hebrew lai ah D pen 4 hi-a, W pen 6 a cihna ahi hi. www.com I zat pen pawlkhat te’n sahangnambat Mangmuhna Laisiangtho sunga 666 kigen pen hi, acih uh zong Hebrew lai panin alak uh ahi hi. I gennop leh Zeisu khang hizaw in ah tualam paiphot ni-in DVD pen 4+6+4 ahih manin a vek in 14 pha hi.\nTua ahih manin Zeisu pen David suan hi, cih a lah nopna uh hih bangin khang ciaptehna a ol zaw deuh in na bawl uha, Zeisu khangciang dawlthum pha hi. Khangmasa pen David ciang hi-a, khangnih na pen Babylon ah sal-in apai hun uh ahi hi. Hih hunsung pen a minam uh ading in maizumna, lungkhamna leh gimna atuah hun uh ahi hi. Hih khenthumte I ngaihsut ciangin mihingte I kha nuntakna lam ah zong aki phukha namthum hong phawksak hi. 1. Mihingte a thupi alian ahi dingin a suak ahi hi(Pian 1:27). 2. Mi hing te’n a liatna uh khahsuah hi. 3. Mi hing te’n tua a khahsuahsa uh vangliatna angah kik theih nading un Topa’ Zeisu hong paisak hi, ci-in William Barclay in na gen a, hi kasa mahmah hi.\nJew Mite Lametna: Jews mite pen koikoi ah omin saltang in haksatna tuamtuam thuakta le uh Pasian teltuam ahih lam uh phawk in tulai Zomite danin lametna nei uha, nikhat niciang in minuamsa dingte hi hang cih ngaihsutna lam etna nei in mangngilhlo uh hi. A lamet dan uh pen nikhat ni ciangin David suan sung panin mikhat hong khangkhia dinga, amah hong Makai in nopsakna leh minthan’na hong ngahpih ding hi, ci-in lam etna nei niloh uh hi. Ahi zongin Zeisu hong suah ciangin amau lametna bangin hong suaklo hi. Amau lametna pen vangliatna minthanna hauhna leh a mautup a tun theihna ding thute bek ahi hi. Tua hih main tuni dong Zeisu a sangtheilo a umlo mi tampi omlai uha, I mite hong honkhia ding pa Messiah hong painailo hi, aci zong om uh hi. Ahi zongin Zomite in Messiah hong paikhin ci-in I thei a, I lametna hong tangtung khin khat suak ahih manin lungdambawl pen Zomita dingin bawltak mahmah hi.\nMi Mawhte leh Mi Thusimlohte Zong Na Kihel: Ni dangin Jews mite in numei pen aneu muh mahmah khat uh hia, ganhing lak ah bang pil pen cih aki dot leh numei aci khat bang om hi, kici hi. Numei peuhmah khangui kisimna ah ahel uh genloh kikhopna khat peuh ah mi bangzah pha cih asim uhteh numei helkhalo uh hi. Egypt gam pan Cannan gam zuanding in adinkhiat uhteh ami kisimna uha numei le naupang na hello uha, Zeisu in 4000,5000 ann a vaknate ah zong numei leh naupang na hello zel uh hi. Numei pen ganhing khat vankhat bang bek in ngaihsun uha, zingsang sim thu anget uh ciangin zong Pasian in Gentail mi, sila le numei in abawl loh lungdam thu na ko tawntung uh hi.\nTuaci bang kawmkal ah Zeisu khang ciaptehna sungah numei kizuak Rahap, Moab mi numei Ruthte kihel khagiap hi(Josh 2:1-7; Ruth 1:4). Zeisu Khrih hong suahna in numei le pasal hong itdan aki batna hong lak ban-ah Jews le Gentail te zong hong itdan leh ama sungah omkhawm ahih na hong lak ahih manin Pasian in leitung mite hong itna thu laigil taktak hi-a, Lungdambawl pen a bawltak mahmah ahi hi. Khut neilo te’n khutbeng un, khe neilote diangin lasa un ci-in a ottak ahi hi. Zeisu in “mite in a zahtak mihoihte a samding in a hong pai ka hi kei a, mite in a pampaih mite a samding in a hong pai ka hizaw hi,” ci-in na gen hi(Matt 9:13).\nJosef le Mary Nihgel Kal Sinthu: Lai Siangtho sungah I muh mah bangin Josef in a zi dingin Mary akipsaksa hina pi in tulai tangvalte danin a lungkia kik ahih manin khensim dingin ngaihsun hi. Jew mite ngeina ah lawm ki ngaihna vai or ki tenna vai-ah dawlthum nei uh hi.(1). Zuu thawl piakna(engagement) hi-in tua pen a neulai khawngun zong eilam dan leh khamna danin a neih uh hih tuak hi. Tua bang Zuuthawl piakna pen a nu le pa te vaihawm ahi hi. Tua pen a mite ki muhma in zong hih thei uh hi. Ki te’n na taktak pen tulai danin pumpi deihna zui in hih pakpak ding nitak khatkhawng a, neih ziauziau ding, ki muphet khawnga ki zuisuak pahding cihte pawl ngaihsut in zong neilo uh hi, kici hi. (2). A nih na Zuu thawl piak (betrothal) pen kipsak na in nei uh hi. Hih hun ciangin a numei or a pasal a ut nawn kei leh ki kheltheilai hi.\nAhi zongin tua bang nialna pau banna aom kei leh a thukip mahmah ken-ah na tuah leh hong tuahpih ning cih bang danin ngaihsun in neita uh hi. Tua anih veina Zuu thawl piak leh kiten ma hun pen kumkhat sung ahun omsak phot uh hi. A lupkhop loh uh hangin ka zi/pasal mah kici uh hi. Ki maknapi omlo in tua zuuthawl pen ki mawkphiat ziauthei nawnlo hi. A kiten ma uh tuakum khat sungin a pasal asih zenzen leh tua nungak nu pen meigong kici hi. Josef le Mary pen tua hunsung atun laitak uh ahi hi. (3). Tuakhit ciangin ki tenna bawlthei pan uh hi. Josef in makding in a ngaihsun hunlai tak-in Khasiangtho in hopih a, Mary pen Kha Siangtho in tanei sak dinga, amin dingin Zeisu na phuak ding hi, ci-in gen hi.\nZeisu pen Greek mite’ cih na hi-a, Hebrew pau in Joshua ahi hi. Joshua a khiatna in Jehovah in hotkhiatna hi, a cihna ahi hi. Kumpi David in a laphuahna sungah amah in, a mawhna khempeuh panin Israel mite a honkhia ding hi, na ci hi( Late 130:8). Zeisu hong suahna in leitung mite kumpi ding cih na sangin honpa ding cihna hizaw hi. A ma nopsak na dingin leitungah hong pai hi zenzenlo in eite nopsak na dingin leh honkhiatna I ngahtheih na dingin hong pain a hizaw hi, ci-in William Barclay in a gen pen Lai Siangtho ki leh bulh hetlo hi. Josef le Mary Nihgel Kal Sinthu I et ciangin Zeisu hong piankhiat dan zong a lamdangpi khat ahih lam hong langsak a, bang hangin nungak tampite lak-ah Mary sungah suak sese, piang sese hiam cih zong ngaihsut tak hi. Mary pen tulai numei pawlkhatte danin a sukdian a todianke hi leh a sungah Zeisu suak hetlo piang hetlo khading a, Josef le Mary Nihgel Kal Sinthu etteh huai nasa hiam? Hun ngahteh aban zom kik ni.\nPrevious: Vondeih Kep Ding – 18 (Pau Khan Kap)\nNext: Kilawpphawnna le kilauphawnna pan Dikna thu ah Jusfication azom


url: =ZAM Thupuak :: 01 March 2015 :: ZOMI DAILY\nposted on 1 March 2015 at 12:15 am Lomkholna: News, Newsletter, Refugee, ZAM, Zomi\nSouth East Asiahuam sungah 2015 kum sung UNHCR te nasepzia ding lahna\n1951 Refugee Convention pen South East Asia kipawlna sungpan gam thum bekin thukimpih uh a, tua thumte lakah gam khat bek in min na gelh mawk ahih manin Gambelmi leh Galtaai te aa dingin a kumkum in lungmuanna hong niam khiat suk tektek ta hi. Galtaai leh gambelmi a kiciahsak kik banah gam pawlkhat ah kumpi Upadi mahmah in zong gambel galtaai te gupna thu khauhpai saklo bek thamlo in tuipi leh tawnte aa dingin zong lampi ong hamsa sak mahmah ta hi.Tua kawmkalah tuipi tawn a pai galtaai mite a tamzaw in gunkuang nengneng cihte zangh uh ahihman in tuipi tungah tampi takin sih lawh uh hi.\nHih thute hangin UNHCR te nasep ding akibehlap hong suak hi. Galtaai gambelmi lah kibehlap semsem, a tamzaw in khuapi sungte ah phualsaat uh ahih manin gammi thuneite in Refugee hihna theihpih nuamlo uh a, gamsung lutsim danin ngaihsun in mattheih matmawh manin thong sung camp sung denna ziahziah lel uh hi. Tua khit ciangin tua bang a mi amatte uh gampua ah pawlkhat nilkhia in pawlkhatte amau gam tekah ciahsak kik uh hi. A matlohte zong gamsung thukhun mahmah in gumlo photphot ahih manin sum zong thalawh theilo uh a, sangkah theilo banah cidamna lamah zong niam mahmah uh hi. Rakhine gam sung buaina hangin zong kawlgam sungah inn leh lo neilo tampi tak a om banah gamdang ah tuipi lam tawn a taaikhia tam semsem hi. Tua te gamdang alut ding uh ciangin gammite in a kilawm lo zah ciang dongin a meltheihte tung pan un sum leh paai nangen lai uh hi.\nUNHCR in galtaai mite khualna in a belhna uh gammi thuneite tawh mapang khawm in huhna panpihna piak ding geelna nei uh hi. Tua tawh ki zui-in galtaaite nasep theihna ding a kipan UN min khumna leh a ciahkik nuamte ciah kik sak ding maw gam thumna dong mainawt suak sak ding cihte khempeuh dongin ngiimna leh vaihawmna nei uh hi. Ngimna leh sepkhiatna te a tangzai semsem theihna dingin UNHCR in South East Asian Nations (ASEAN) tawh a kizopna omsa zomto suak ding hi.\nTheihsa mah bangin Malaysia kumpi pen 1951 Refugee Convention ah na kihel lo hi. Tua ahih manin gambel galtaai mi peuhmah phalna omlo a gamsung lutsim in kingaihsun ahih manin nuntaak hamsa mahmah hi. UNHCR in gambel galtaai te thu mah kumpi sungah na gengen lai ding a, tawmvei sung ompakna ahih hangin lungmuang taka om theihna ding leh Labour Migration Scheme tawh ki zui-in galtaai gambelmi te’n zong na a sep theihna ding un hanciampih toto lai ding hi.\n2015 kum sung aa zat ding Budget pen USD 157 Million kia hi. Hih sum teng ei South East Asia huam sunga UNHCR te zat ding sum ahi hi. Tua teng lakpan Kawlgam in a lemlawh khak ding pen USD 67,772,726 hi. Source : www.unhcr.org\nMalaysia ah Zomi Nam Ni siim phei – 1\nKum dang mah bangin tukum zong Zomi Nam Ni hong tun ding ciangin Zomite tawh zat khawm ngeingai ding kilunggulh in kei mimal takin zong ka kithawi khol simsim hi. Singapore a om Zomi leh Malaysia ah om Zomi khempeuh in zangkhawm kik leng cih makaite ngaihsutna a om ciangin ‘pha ei’ ciin ka thukim pah a, tua tawh kitona pai ding… Read more >>>\n⦁ Thang Ngaih Mang (Vangteh) 23 February ni-in Sungai Buloh thong ah ki buaipih.\n⦁ Do Cin Thang (Mualbeem) 23 February in Sungai Buloh thongah ki buaipih.\n⦁ Thang Lian Khai (Sakhankyi) Peka Nanas Camp a om pen UN ah avai ki puaksak.\n⦁ Do Sian Langh (Zozaang) Bukit Jalil Camp panin ki buaipih.\n⦁ Thang Biak Sang (Kapteel) Semenyih Camp a om pen UN ah avai ki puaksak.\n⦁ Cin Lam Khai (Singunau) Sungai Buloh thong a om pen UN ah avai ki puaksak.\n⦁ Cing Khan Huai (Bumzang) Pokok Senas thong a om pen UN ah avai ki puaksak.\n⦁ Kham Deih Pau (Kapteel) Bukit Jalil Camp a om pen UN ah avai ki puaksak.\n⦁ Thang Kho Muang (Lezang), 24 Feb. in ACTS/HUKM ah ki buaipih.\n⦁ Lu Lun (Cikha), 25 Feb. in ACTS ah ki buaipih.\n⦁ Ngo Ngai Lien (Heilei), Kam Sian Muang (Tungzang), 27 Feb. in IAD ah ki buaipih.\n⦁ Thang Gin Mung (Lailo), 24 Feb. in Bukit Jalil Camp ah ki buaipih.\n⦁ Do Suan Pau (Lailo), 25 Feb. in Bukit Jalil Camp ah ki buaihpih.\n⦁ February 27 ni-in UNHCR-OPI ah anuai a thongkia mimal 19 te ki report sak thei.\nDong Khan Khai Gin Khan Pau\nThang Khan Kim Nang Za Mung\nPau Lam Tuang Thang Sian Tung\nThang Suan Sing Tual It Suang\nNa Cin On Tual Cin\nLian Khat Sang Chin Kahi\nZen En Kim Niang Sian Sang\nVung Sian Lem Cing Pau Deih Tuang\nHau Lian Khual ZK. Ngo Khan Khup\nThang Lian Kai\nZomi Nam Ni Sum lutna & Zatna pulakna\n1. Pawlpi & Khua kipawlna pan 15,500.00\n2. Aung Nan Daw pan 500.00\n3. Taung Za Lat pan 300.00\n4. Tg. Thang Sian Tuang kiang pan 100.00\n5. An zuakna pan 900.00\n6. Badge zuakna pan 5253.00\n7. Zomi Innkuan Singapore pan 2620.00\nVekpi gawm 25173.00\n1. Hall Deposit 2,000.00\n2. Hall Sap 6,250.00\n3. Sound System 3,500.00\n4. Music instrument kawmna 300.00\n5. Music tumte lamsap le atuamtuam 641.00\n6. Banner bawlna 312.00\n7. Rela & CID 1775.00\n8. Seminar ni 2 sung an le tui 1270.00\n9. Badge bawlna 1700.00\n10. Zinmangpi pa love gift 700.00\n11. ZEC-Cheras naupang te lamsap 250.00\n12. Pahtawina 2600.00\n13. ZIS te tawh sunan 620.00\n14. Hall zepna 200.00\n15. Permit ngetna 300.00\n16. Atuamtuam 1663.00\nVekpi gawm 24081.00\nSum lutna, Zatna & Cianlai\n1. Sum lutzah vekpi gawm 25173.00\n2. Sum zatzah vekpi gawm 24081.00\n3. Sum cianlai 1092.00\nNa omna inn ah uniform silh limlim numei or pasal nih le thum in vai tuamtuam tawh inn sungah honglut sawm le na inn kongkhak pi hon vet kei in. Tuadan mite pen mi gilo te hi. Na neihsa sum le paai hong laksak ding uh hi. Tuate in anuai a thu te tawh kisai in hongpai ka hici vialdep nong zen ding hi.\n⦁ Tui meter en ding\n⦁ Na tui muuk te uh en ding\n⦁ Mei vak / mei khau en ding\n⦁ Tho kang om le omlo en ding\nNa inn sung vua namsia teng hong thah sak etc….\nGalkap, Palik, Rela, Immigration etc… te ii uniform silh a hongpai mai thei. Na muh phet in inn khak pah lel in. Inn kongkhak pi kalkham ding a cih ahih teitei le inn ka dawn pan awng veva lel in. Na ot veva na in nang ii nuntakna honghon khia a hizaw ding hi.\nMarch 9 ni 9am-5pm kikal Tune Insurance te ZAM hall ah hong paikik leuleu ding ahih manin a leinuam khempeuh in ZAM hall ah nai 9am lapin hong pai un. Nong pai ciangin na UN card number, na UN man (photo) gei a number, suah ni, suah kha leh suah kum cihte kisam mahmah hi.\nMarch kha antan thunget ni ding\nKha khat in khatvei ta Zomi bup antan thungetna pen hong tungding March 7, 2015 (Saturday) nai 10am pan 3pm ciang ZAM Hall ah kinei kik ding hi.\nKizopna ding:Sia Kamtawng017 361 0125\n(6) Zomi Nam Ni khui RM10\nJalan Pudu, 55100 KL, (Near LRT Chan Sow Lin)\nZYA Kaamsinna letmat thapia ciat ni\nZomi Youth Association (ZYA-Kawlpi) in tu ni ciang sisan thawl 1,550 hawmkhin, motor tawh cina mi 490 val pua khin, Oxygen 450 kawmkhin uh a, a tangzai zaw a sepzawhna ding lungulhna tawh hih anuai a kaamsinna zuakin Malaysia a om Zomi te kiangah hong hawh uh hi.\nKaamsinna ngah theih ding teng\nSpecial Prize : Leitang pi 60’x80’ (Ks. 9,000,000)\nFirst Prize : Suaikhi pek 3 khai (Ks. 2,100,000)\nSecond Prize : Thai Mawtaw Cycle (Ks. 1,800,000)\nThird Prize : iPhone 6 Plus (64GB)\nOther Prizes : Khatteh Ks. 500,000 ta ding\nKeyboard 125 | Keyboard (YAMAHA 650)\nSamsung Galaxy S-5| Laptop Computer\nSuper Cub (Jailing) | iPad (Mini)\nVideo Camera | Solar + Battery\nSamsung Flat TV | Hollow Guitar\nKhua kipawlna, Pawlpi leh mimal in thapiak sak ciat ni. Pauh ding lametna tawh leisaklo zawlo in panpihna tawh leisak ciat zaw ni. Nang panpihna tawh mi dang khatin nuntakna ngah ding hi. Malaysia a Zomi a kua mapeuh in hih ZYA nasepna ah kihel sawm ciat ni.\nKaamsinna 1 teh : RM15 bek\nApkik hun ding : March 5, 2015\nApkikna ding mun : ZAM zumpi\nZAM card tawite ading nasep\n⦁ Sauce Empire Manufacturing Cheras sem ding numei leh pasal citak 6 kideih. Khasum RM1200. Omna pia, an pialo. Nasep hun, hun masa 8am-5:30pm, hun nihna 3pm-12am.\n⦁ Damansara Coffee Shop a sem ding mi 3 kideih. Nasep hun 12 sung. OT om. Kal 1 khat vei off. Omna leh an pia.\nKhasim Palaai thunget khopna\nFebruary 27 nitakin Rev. Dr. Daniel Pau Lian Mung te nupa in ZAM palaaite thunget khopna ah Pasian kammal tawh tha hongpia ahih manin tha kingah mahmah hi.\n⦁ Buanli khua kipawlna in ZAM zum nasepna panpihna in RM200 hong piakhia ahih manin ki lungdam mahmah hi.\n⦁ Pangzang khuami Paan Khup (Sakollam) in tukal Thupuak bawlna ding RM50 hong pia khia kik leuleu ahih manin ki lungdam mahmah hi.\nTusung teng Malaysia mun khempeuh phialah mat leh hen omden ahih manin Zomi te ih hawhna ih ciahna ah kidawm in pilvaang ciat ni. UN Card nei tawh neilo tawh man uh ahih manin a kisam lua ahih kei naak leh vaak loh theih kisin ni.\nPrevious: I kha koi-ah ciah ding?\nNext: Rev. Gin Sian Thang (kum 62) in Insein Zatopi pan vangam hong zuatsanta\nUN Thuthang: US Lahwahka kipankik tading, na tangthu kiging in


url: =Vantungah Bangthu Pianghiam? ~ Hau Za Cin :: ZOMI DAILY\nVantungah Bangthu Pianghiam? ~ Hau Za Cin\nposted on 22 February 2016 at 10:25 am Lomkholna: Article, Hauzacin\n(WHAT HAPPENS IN HEAVEN)!\nMi khat i laigelh hih bang hi:\nKa mang sungah vantung gam ka zin a, vantungmite in hong vakpih kawikawi hi. Mun khat ah inn lianpi khat sungah ka lut uh leh vantungmi tampi nasem in a kileh naunau ka mu uh hi.\nTua inn sungah inndei thum om a, dei masa pen ah ka lut uh hi. Vantungmi in, “Hih pen leitung pan hong pai deih ngetna khempeuh a tunna hi. Thungetna tawh a kingen khempeuh hih lai ah kipuak hi,” ci hi. Ka khuadak leh inndei dim in vantungmi te kiphu naunau uh a, leitung pan kipuak ngetna laikhak laidal tampi kithuap zihziahte a phen zangzang uh hi. A hoih leh hoihlo, piaktak leh piaktaklo ciin ngetna khempeuh a sittel uh hi.\nInndei nihna ka tun uh ciangin vantungmi in, “Hih pen piak ding khempeuh a kituunna mun, khak suk dingin a kituamna (packaging leh delivery) mun hi. Hih lai ah hehpihna leh thupha a kipia dingte kituama, a ngah dingte in a ngahna dingin kivaihawm hi,” ci hi. Hih mun ah zong vantungmi nasem tam mahmah hi cih ka mu hi. Bang hang hiam cih leh hehpihna leh thupha ngen tamlua mahmah ahih manin a piak ding uh zong a tawmsan kei hi.\nA tawpna ah inndei thumna ka tung uh hi. Inndei neucik, kongvang saupi ah lut kul hi a, tua mun ka lut uh ciang vantungmi khat bekbek na tu ahih manin lamdang ka sa hi! Aman bangmah sep luat ding zong neilo hi. Tua leh hong makaih vantungmi in, “Hih lai pen lungdamkohna laikhak a tunna mun hi,” ci hi. Tua hong gen kawmin amah zong kisuanglah phial tawh kibang hi. “Banghangin hih lai ah nasep ding omlo ahi hiam?” ka ci pah hi. Ama’n, “Poi mahmah hi. Mite in hehpihna leh thupha a saan khit uh ciang a piapa kiangah lungdamkohna lai khak kik nawnlo uh hi,” hong ci hi.\n“Tua ahih leh Topa tungah bangci lungdamkoh ding ka hi uh hiam?” ka ci hi. “Haksa hetlo hi. Ol mahmah lel hi, ‘lungdam ing Topa’ ci leh hilel hi.” “Banghangin lungdam ko ding ka hi uh hiam?” ka ci kik hi. Amah in hih bangin hong dawng hi:\n“Na annbuk ah ann a om a, na pumpi tungah puan na silh a, na lupna tungah ni liim na neih a, tenna ding inn na neih leh leitung mihing khempeuh lak ah za-ah sawm sagih leh nga (75%) te sangin na hauzaw khin hi.\nSumkholna bank ah sum na neih a, na ipsungah sum na puak a, hotel ah annek ciang sumneen lehkik kullo na cih leh – leitungah mihau za-ah giat bek omte lakah khat na hikhin zo hi.\nHih laigelh pen nangma computer mahmah pan na sim leh leitungah tua bang hamphatna a nei za-ah khat lak ah a kihel khin na hi leuleu hi.\nTua bek hilo, tu zingsang na thawh ciang natna tawh hilo damna tawh na khanlawh leh tu ni nitum mu nawnlo dingte sangin na hamphazaw khin hi.\nGal kido hanga lauhna na theih ngei kei a, khumcipna hanga lunglenna lungneuna na thuak ngei kei a, bawlsiatna hanga lunggimna leh gilkial dangtak hanga lungkhamna na thuak ngei kei leh leitung mihing 700 million te sangin a madawkzaw na hikhin zo hi.\nLauhna omlo lungnuam taka biakinn na pai theih a, kolbulh, bawlsiat, thahlup leh gimthuak ding laulo a Pasian na biak theih leh leitung mihing 3 billion te sangin thupha ngahzaw na hikhin zo hi.\nNu leh pa na neih lai a, na nu leh pa a kiteen lai uh leh a kimu mengmenglo mi hampha khat na hi hi.\nVantung lam ento in lungdam maitaia na nuihmai hiuhiau theih leh nang pen mite tawh a kibang hilo in mite tungah a hampha mahmah khin khat na hi. Lametna nei ngam nawnlo leh amah leh amah zong a kimuang nawnlo te sangin a zah tampi in mi hampha nahi hi.”\n“Tua ahih mawk leh bangcih lungdamkoh kipan ding ka hiam vantungmi aw?”\n“Na thuphate simsim in. Sunpha”\nLungdamkohna: “‘Lungdam ing Topa’ hih thuhoih thupha ka kikuppih ding mihoih mipha tampi nong piak manin…”\nPrevious: US gamsung khualzinna pawlkhat – 51\nNext: Australia gam Melbourne ah Zomi Nam Ni nopcitak in kibawl\nFacebook in mi pawlkhat asi ci in tangko khial ~ ZD


url: =Jude 1 | Siantongluan.net\nJesuh Khrih sila ka hih banah James nau keimah Jude in Pasian sapna hangin Jesuh Khrih kepna sungah Pasian itna tawh a om mite tungah lai ka hong khak hi.\nNote khempeuh tungah hehpihna, leh itna thupha tampi tak hong tung ta hen.\nKa itte aw, eite in i ngahkhawm hotkhiatna thu, note kiangah gelh nuam mahmahin ka om laitakin Pasian in ama mite tungah a tawntungin a kimang dingin khatvei bek a hong piak upna thu-ah note in na nawksuakna dingun hanthotna gelh ding a kisapna thu ka phawk hi.\nBang hang hiam cih leh Pasian thu a ngaihsunlo mi pawlkhat, eite lakah kuama phawklohin hong lutsim uh a, amaute mawh gamtat ngamnate a seelna-un Pasian hehpihna thupha a lehlamin hei-in, eite in khat bek i neih i Mangpa leh i Topa ahi Jesuh Khrih a nial uh hi. Hihbang mite gimthuak ding thu tanglai pekin Lai Siangtho in a gensa thu ahi hi.\nNote in na theihsa uh ahi ta zongin ka hong phawksak nop thu in: Topa in Egypt gam panin Israel mite honkhia khin napi-in amah a umlo mite a nung ciangin susiagawp hi.\nAmau aana neih huamsung bekah omloin a omna panun a paikhia vantung mite zong leinuai khuamial sungah sikkol kibulhin amau thu a kikhen ding Ni lianpi ngakin Pasian in a koihcip hi.\nSodom khua leh Gomorrah khua leh a kiima om khuapi mite zong tua vantung mite mah bangin gamta uh a, numei tawh mawhnopna bek thamloin pasal leh pasal kilunggulhna ciangdong nei uh ahih manin midangte etteh dingin tawntung meikuang a thuak uh hi.\nTua mite mah bangin hih mite zong thumu-in kinei-in amau pumpi thanghuaisak uh a, Pasian thu nialin tunglama om minthanna a neite a simmawhbawl uh hi.\nVantung milianpa Mikhael nangawn tua bangin gamta ngamlo hi. Moses luanghawm kituhin Dawimangpa tawh a kitot laitakin Mikhael in Dawimangpa zahkona kammal zang ngamloin, "Topa in nang hong taii ta hen," ci bek hi.\nAhi zongin hih mite in a theihtel loh uh thute simmawhbawl uh a, ganhing bangin a pianpih lungsim uh tawh gamta uh ahih manin siatna thuaklawh uh hi.\nHih mite-a dingin dahhuai mahmah hi. Bang hang hiam cih leh Kain gamtat bangin gamta-in, sum ngaihsutna-in Balaam khialh bangin khial uh a, Korah lehdo bangin lehdo-in siatna thuak uh hi.\nNote annek khopna-ah zumnamel neiloin hong omgawp uh ahih manin hong siatsuah uh a, amau pumpi bek ngaihsun uh hi. Amaute pen cikmahin guah a zusak ngeilo, huih in a letkhiatmang meiipi, tuk hun laitak nangawnin a gah a gahlo, kizunglotin a keutum singkungte,\na sepna uh tawh amau mah maizumna ding a piangsak tuipi hualte, leh Pasian in amaute omna dingin leisung khuamial thukpi a koihsak tawntung, a lampial aksite tawh kibang bek uh hi.\nTanglai pekin Adam pan khang sagihna Enok in zong hih thu mah na genkhol a, a genna-ah, "En un, Topa, a mi siangtho honpite tawh hong pai ding a,\nPasian deihna bangin a gamtatlohna hang uh leh kam hoihlopipi zangin Pasian a gensiatnate uh hangin Pasian deihna bangin a gamtalo mite tungah thu khenin mawhsakna pia ding hi," na ci hi.\nHih mite a tawntungin phunin khatlekhat mawhna kizong uh a, amau pumpi deihna bangun gamta-in kiphasak uh a, phattuamna a ngah theihna dingun midangte a phat uh hi.\nAhi zongin ka itte aw, i Topa Jesuh Khrih sawltakte in note tungah hong gensa thute na phawk un.\nAmaute in note kiangah, "Hun nunung lam ciangin Pasian deihna tawh a kituaklo amau pumpi deihna zui-in note a hong simmawhbawl mi pawlkhat hong piang ding hi," hong ci uh hi.\nHih mite in pawl kikhenna piangsakin, amau pumpi deihna bangin gamta uh a, Kha Siangtho zong neilo uh hi.\nAhi zongin ka it note ahih leh a siangtho na upna uhah na kip semsem un la, Kha Siangtho vangliatna tawh thu na ngen un.\nI Topa Jesuh Khrih in a hong hehpihna tawh nuntak tawntungna hong piakding na ngakkawmun Pasian itna sungah na kip un.\nA um taktak zolote hehpih un la,\nmeiphual sung panin dawhkhiat bangin midangte na honkhia un. Mi pawlkhatte mawhna-ah note zong na siatkhak lohna dingun kidop kawmna tawh na huh un la, amau gamtat hoihlo mawhnate na mudah un.\nAma minthanna mai-ah paubaanna om hetloin lungdam takin a hong paipih theihna dingin note na pukkhakna ding panun a hong kem,\nkhat bek ahi eite a hong Hon Pasian in, tuma, tu laitak, leh a tawntungin, minthanna, vangliatna, uk zawhna, leh aana nei tawntung ta hen. Amen.\nTedim Lai Siangtho / Laibu: Jude 1


url: =Indonesia gamsung aom Mount Sinabung meimual panin vutsa kiphitkhia ziahziah :: ZOMI DAILY\nposted on 19 February 2018 at 9:31 pm Lomkholna: Indonesia, News, Sawltak, World\nIndonesia gamsung Sumatra Island kici tuikulhtung aom meimual khatpanin tuni Monday ni in vutsa leh meikhu “Smoke and Ash” kiphitkhia ziahziah cih AFP pan kiza hi.\nTua meimual pen Mount Sinabung Volcano ahihi. Vandawn ah vutsa bekbek 7 km (4.4 mile) bang sangto in kiphitkhia ziahziah in, apuakkhap dingpen naimahmah “Highest Level” hita kici hi.\nTua ahih manin, hih Mount Sinabung Volcano tawh akinai kuamsung tengah vanleng te kidopding “Flight Warning” zong kigenkhia cihi. Hih Mount Sinabung Volcano omna munpen Indonesia gam ii khuapi ahi Jakarta City panin 1900 km (1181 mile) agamlatna ah aom ahihi.\nVideo: A volcano on Indonesia’s Sumatra island erupted sending a plume of thick ash five kilometres into the atmosphere\nAustralia, Darwin City aom hih meimualvai athei ahi “Bureau of Meteorology’s Volcanic Ash Advisory Centre (VACC)” te’nzong Monday ni in hih meimual panin vutsa akiphitkhia te Direction mun 3 ah kikhin hi ci’n Map lahcianna khahkhia uh cihi.\nIndonesia kumpi thunei te’nzong hih meimual pen puakkhamdek khading in ummawhta uh ahih manin “Volcano Observatory Notice for Aviation (VONA)” te’nzong asangpenpen Warning ahi “Red” ah ciamtehta uhhi.\nHih Mount Sinabung Volcano pen Medan, Kualanamu International Airport tawhzong kinai mahmah a, 75 km (47 mile) bek akigamla ahihi. Regional Airport Authority makaikhat ahi Nur Isnin Istianto inzong Aceh Province sungaom Kutacane Airport zong hih meimual hangin ki khakcip sakkhin hi ci’n genkhia hi.\nIndonesia gamsung pen meimual “Volcano” tammahmah in, buainazong tampi piangsak hi. Nungdiak mahmah inzong Indonesia, Bali aom Mount Agung meimual pen puakkham a, mi tampi kihemkhia uhhi. Sawltak #zomidaily\nPrevious: Tedim Sialtang Tuinak Puahna\nNext: Tuni Pi Cing Ngaih Mang Tamu ah\nTulaai Leitung Thuthang Tuamtuam Updates June 2, 2015\nMalaysia UN ulianpenpa in Chin Refugee te naseptheih nadingin ngetsak\nZomi Khristian Pasian Nasemte’ Khawmpi Tulsa khua ah hong tungding\nHIV hik tungtawnin AIDS a ki-ngah hilo ~ Pau Tun Thang


url: =Gupna kitan theimaw kitan theilo ~ Evan. Suangh Dal :: ZOMI DAILY\nposted on 26 May 2020 at 9:03 pm Lomkholna: Biakna, News, SuanghDal\nGupna kitan thei i cih leh Gupna pen thalawh hi cih a kibang ahi hi. Gupna kitan thei lo hi i cih leh Gupna pen hehpihna hang bek, upna hang bek cihte a kizom pah hi. Christian tangthu ah Pelagius a kici pa in gupna pen thalawh kul hi ci hi (Salvation is by work). Augustine in Gupna pen hehpihna hang bek hi-in thalawh theih hi lo hi ci hi (Salvation is by Grace alone).\nTuiphum Nam nih om in, Gupna kitan thei a ci Tuiphum (general Baptist) te le Gupna kitan thei lo a ci (Particular Baptist) Tuiphum te ahi hi. Gupna kitan thei a ci tuiphumte in Semi-pelegianism a kici a kai-ngawi thuhilhna (neutral position) zui zaw uhi. Hih Semi-Pelagisnism ahi, gupna kitan thei hi cih pen Second Vatican ii tulaitak-a a position zong ahi hi.\nA kai-ngawi cihteh Gupna pen upna le sepna tawh (salvation is by faith +work) cih thu ahi hi. Gupna kitan thei lo a cite le kitan thei a cite kikal-a 50% tuak laksakna hi-in, Gupna pen 50% mihing’ tavuan (responsibility) hi-in, 50% pen Pasian in zo khin ahih manin tua B-side pen kitan thei lo hi ci-in kihilh uh hi. Gupna kitan lo thei, cih thu zong kitan thei cihna mah ahi hi.\nGupna kitan thei lo, a ci tuiphumte in a kai-ngawi cih bang om kei. Vot leh vot sat leh sa vet cih upna LST thuhilhna tawh kituak pen hi ci-in Gupna pen upna bek tawh (Salvation by faith alone) cih thu mah pom tinten uhi. Tua ahih manin puahphat hun lai-a, Martin Luther in a vei mahmah ahi – upna bek, hehpihna bek, Jesu bek, LST bek, Pasian’ minthan nading bek a cih thu bang Gupna kitan thei a ci General Tuiphum theology ii bat khak pawlpi a tam zaw in zahpih mahmah ta uhi.\nPawlkhat te gen bangin gupna kitan thei a cite Dispensationalist lam te hi deuh a cih bang na hi lozaw-in, gupna kitan thei a cite pen Arminian theology lamte hi in, gupna kitan thei lo a ci pen Calvinist theology lamte hi. Kawlgam Baptist missionary Adonairam Judson le India missionary William Carey te bang Calvinist hi-in, gupna kitan lo cih thuhilhna hong hilhte hizaw uh hi.\nChristian (Protestant te) tangthu ah gupna kitan thei cih hong pan khia dihdih khat hong om-a, tua pen Arminius (1560-1609) a kici pa ahi hi. Ahi zongin tuhun hi leh Myanmar Christian Council a cih bangin tua hun lai-in Synod of Dort, the Netherland in (1618) kumin tua pa’ thuhilhna le a nungzuite thusuah pen upkhialhna hi ci-in tangko khia hi.\nKawlgam Tuiphum thu tawh en lehang Tuiphum te pen Gupna kitan thei lo a ci dingte hi zaw hi. Banghang hiam cih leh Judson te William Carey te pen Particular Baptist upna ahi, gupna pen thalawhna tawh hi loin upna bek tawh ahih banah a kitan thei hi lo hi, cih upna neite na hi zaw uhi. Kawlgam Tuiphum te pen Protestant ihihna khat, i sangmangte mahmah gupna kitan thei lo a ci lamte uh hi zaw gige ahihna khat, tua ban ah LST tawh zong kituak ahihna cihte zui-in Gupna kitan thei lo a ci ding te hizaw hi hang.\nAhi zongin Kawlgam Tuiphum te Arminian theology sang vive na kah uh banah Northtan Baptist America (Arminian theology) tawh hun khat lai pek a pat hong kizom zaw lui lam uh ahih manin Gupna thalawh, gupna kitan thei cih lam hah hilh zaw uh-a, Arminian bupi vive kitam zaw khong ta hi.\nGupna kitan thei ahih manin ut bangbangin kigamta thei a cite khualna-in kitan thei lo a ci peuh ihih khak ding pen zuau vai zaw-a, kitan thei lo, kithalawh thei lo ahihna hilh ding pen cihtak huaina hizaw hi. Gupna kithalawh thei, kitan thei hileh, biakna dangte tawh kilamdanna khat zong om lo hi lel ding cihna hizaw hi.\nGupna kitan thei lo cih theology pen ama omin a omsa hi-a, ahi zongin gupna kitan thei hi cih theology pen Jacobus Arminius a kici pa nungah a nungzuite in Five point of Arminianism cih thulu pi nga tawh hong phuang tawm dihdih hizaw hi.\nTua five points pen upkhialhna hi ci-in Five point of Calvinism kici Gupna kitan thei lo lam tawh LST hilhna bang lian in 1618 Kum pekin Netherland Gam Synod of Dort in na nial kik khin hi. Ahi zongin gupna kitan thei cih pen tuni dongin Kawlgam Tuiphum pipi te sung nangawn ah kihilh bel peuh-in nei zawsop hi hang. Calvinist dingte penpen Arminian bupi vive suak. Eh khawl phot dih ni tam lua… Evan. Suangh Dal\nPrevious: Hong uk kumpite thukhun zui (Obey) takpi dingmaw?\nNext: Meigong khattawh azi le ata sagihte khek


url: =A et-teh huai Kawlgam Politician te kampau :: ZOMI DAILY\nposted on 14 November 2015 at 7:23 pm Lomkholna: Election, News\nKum 2015 I KAWLGAM kiteelna final result election makai pipa tungpanin a kizaak nailoh hangin, tuni ciang ciang news media tuamtuam pan I zaakna ah NLD in gambup phial in zawhding lametna om cih mipi’ lam et a hihi. A hizongin,hih kiteelna vai ah buaina tuamtuam a omteng kaal nih sungin election commission ah kipuakthei a, tuakhit teh atawpna (final result) pulaakna kinei panding cihthu election policy a hihi; i KAWLGAM kiteelna pen kua in zo cih siangtak kigen thei nailo hi; tua a hihmanin, Zomi te’n pilvaang mahmah tak in thu igending thupi kasa hi. A tawpna thuzaaksakna (final result) om nailopi in Zomi khat leh khat online khawngah a kilawmlo kampau, ki ko bawlna, party vote vai kilang neihna, mee khiatvai mimal kikona tam simsim mawk a hihman in kilawm kasa peuhmah kei hi; tua a hihmanin, NLD makaipinu ASSK leh USDP makai U. Nai Win Te’ kampau, leh Pu. Zo Khai laigialhna te tawm kong hawmsawn nuamhi.\nUSDP makaipi U. Nai Win gen na ah,” mun pawlkhat ah ko party a zawh samhangin a tamzaw ah NLD in zo zaw hi, mipi deihtel a gualzo party pen mailam kimakaih nadingin kathukim a, ko kalelh hangun ka party uh beiloding hi,” cih genhi. A lelhdinguh lam en mahmah napi in, agualzo party te’ makaihna pen lungdamtakin muak veve a, kamkha leh tona kam mal te zanglo hi. Tu laitak a lelhhangun, mailam Kum nga khit teh lametna saupi omlai thugen a, thangah huai leh et-teh huai mahmah kasa hi. (November 9,2015 RFA, VOA).\nNLD makaipi Nu ASSK in zong a genna ah,” mipi te’n hihzahciang tha nongpiak manun kalungdam hi, tu ciangciang mun tampi ah gualzawhna ingah manin lungdam hang; a masa in, haksatna tampitak phuto a kidemna ah gualzawhna a ngahlo (looser) party maikai te nakpitak zahtaakna kapia a, zong na hanciamna te uh thupi kasa mahmah hi,” ci in genhi. Mipi te tung a vaikhak na leuleu ah, tu ciangciang thu kizaakna pen gambup kiteelna final result hinailo; ahizongin, mipi in natheihsa mahbang uh hiding hi- zawhding lametna lianpi nei hihang. A dang a lim vaikhak mahmah khat ah, ei party in zawhna I ngah hangin midang te tung ah kampau leh mite’ lungsim a sukha thei Kam-mal hoihlo te zangkei ni cih lim vaikhak mahmah hi.( November 9, 2015 RFA, VOA).\nPu. Zo Khai laigialhna mail pan in kasim kha a, ei party in gualzawhna a ngah manin a zolo party leh member Te tungah ak-gul-mu i bat lohding leh kampau te kidop mahmah ding limgen mahmah a, zongh a dik mahmah a hihi. Thamloin, a gual-lel party te zong i it veve ding limgen mahmah hi.\nHih atung a politician mipil te’ kam-mal zuihtaak leh I lungtang sungah kem ngit-nget huai mahmah a, hibang lungsim I neihnaak leh mikhempeuh tawh ki thutuah theihna (diversity) I neiding a khantohna I masuan ding hi.\nEi party in a lel a hihleh lungkia keini, kum nga khit teh ki zokik thei veve a, I thanemna teng kipuahpha in, ki lamthak kikleng gualzawhna in i Mai ah ong Ngak veve lai hi. Tu kum kiteelna ah I lelh hangin a zumhuai leh thanemna ding hilo hi; asawtlo kum nga teh demkik lehang gualzawhna eitung Hong kilehkik thei veve hi- lungkia kei ni.\nEi a gualzo lamte’n I gualzawhna hun pen kum nga bek a hihmanin, hih hun tomno I neihna sung ah mipi te’ lamet bangin nasem in, I gam a ding nasep kipan Ta ni. Ki kamciam bang a mipi’ phat tuam nading I sepkeh, kiteel kikciangin mipi in muantaak ong sa nawnloding a, gualzawhna in ongtaisan ding hi; I thugen a tuam, igamtat atuam ” say different act different” a hihnaak leh I gual lel kik dinghi.\nA tung a politician te thugen te zuihin neipah ni in online sung peuh a I ki koko te leh party vai i ki langneihna lungsim paikhia in lungkituak gam adingin hanlung ciam khawmni! cih a kuamapeuh kong thapia nuam hi.\nPolitical view pen mikim kibanglo a hihmanin, no ii muhna tawh a kibatkeh ong mawhmai un. Lungdam.\nPA.GO LIAN KAP (law 2rd yr at Highline College)\nPrevious: ZAM Thupuak :: 15 November 2015\nNext: ZCD Lungdam pihna


url: =Nathalie den Dekker, Miss International Netherlands 2013 - Beauty Pageants Veteran - Miss Grand Slam\nHome » Miss International 2013 » netherlands » Nathalie den Dekker, Miss International Netherlands 2013 - Beauty Pageants Veteran\nNathalie den Dekker, Miss International Netherlands 2013 - Beauty Pageants Veteran\nNathalie den Dekker is not new in beauty pageants, she already took part in several pageants: Miss Bikini International 2010, Miss Supranational 2010, Miss Tourism International 2010, Miss World 2012, Miss Universe 2012.\nInteresting fact: Nathalie competed in 2010 with the current Miss International, Ikumi Yoshimatsu.\nThat time Miss Netherlands won the Miss Bikini Healthy title over the japanese queen, this time she desires to be crowned by Ikumi.\nIkumi Yoshimatsu and Nathalie den Dekker at Miss Bikini International 2010\nCheck below the Nathalie's titles:\nMiss Netherlands Bikini International 2010\nMiss Netherlands Supranational 2010\nMiss Tourism International 2010/2011 Winner\nMiss Netherlands Universe 2012\nMiss Chi 2012/2013\nLabels: Miss International 2013, netherlands


url: =Pa Suang Za Nang (a) Nangno, Vice President, ZYA – Tedim leh Nu That Lam Dim te’ tanu Lia Lian Ngaih Nem (a) Nemnu (Suak: September 18, 2014) in September 21, 2012 sun 12 pawlin Topa’ kiang hong zuat san ahih manin Tedim Post pan i dahpih mahmah hi.\nNemnu pen asuah phetin pound 9 pha hi, ci hi. Hornbill Nursing Home panin Siavuan Deih Piang in lungnuam takin inn a ciahsaksa hi a, inn pan nak zo lo awm bingin zato zuan kik pah uh hi. Siavuanten asiam tawp uh a suah nungun Topa’ kiang hong zuatsan ahi hi.\nNemnu’ pa Nangno pen 914-ZOMI movement hun lai-in ZOMI mah adinpih vinven, a mawtaw tawh ZOMI vai-in sak leh khang ci lo a ZOMI vai ahih nak leh vai a ding den, tu-in ZYA – Tedim makai muanhuai leh thukhual mahmah ahi hi.\nNasep sum zonna lamah KIM KHAI Workshop ci-in atam zaw in thei a, khuahun luanzia tawh kituakin Myanmar Pine Hill Company ah Managing Director zong ahi hi.\nRev. Thang Van Lian\nTedim Post Editor


url: =Khristian kum za lim le mel ~ Thang Van Lian :: ZOMI DAILY\nposted on 9 September 2019 at 5:57 pm Lomkholna: Article, Biakna, Thangvanlian\nKhristian kum za lim le mel (ZBCA Sunday School Day Lungngaih)~ Thang Van Lian\nBiakna hat man a gam hoih ding hi leh Myanmar gam zah a biakna hat leitungah tam tuak lo hi. Khristian tam man pongpong a kikhangto ding hi leh Zogam Khristian percentage sang mahmah khin ahih manin khangto gawp khin leh kilawm hi. Tu-in Zomite Khristian ihih zawh i tangthu kum za val ta ahih main Zomi Khristian in bang lim le mel pua ahi hiam?\nSiampi/phungzi tam man a gam nuam ding hi leh Kawl lak leh Zomite lakah hawm thawh huai nawn lo ding hi. Pianthakna ci leng zong sazian kibawl hi leh Zogam a mi omzah kim mah piangthak sazian kingah mai ding ahih manin Zogam Khristian in bang lim le mel pua hiam, cih lunglut huai mahmah hi.\nZomite dinmun pan en pak leng tulaitak a Zomi sung ulian muan leh suan i neihte en leng a tam zaw mah a neu lai uh a Sunday School leh Pawlpi khangno sung kimakaihna pan a khangkhia na hi ham tang ding uh hi. Lungdam huai leh angtan huai mahmah hi. Tua in biakna sung naupang leh khangno kihelin i kihilhzia leh kimakaih dante manpha mahmah ahihna hong phawksak hi. I nuntakna pen i biakna background in sai mahmah cihna hong suak hi.\nAhi zongin a huampi in en leuleu leng a beisa kum 100 sung Zomite i kihilh i kipattahna a lawhcing hiam a muibun hiam i theih nop leh Zogam pan a piang Zomite Kawllak vai leh thu-umlote lak tungin sum bawl kumpi nasem leh sum thalawh ahi zong gam dang khawng a i om ciangin bang dan mi piang ihi hiam, cih en leng kimu thei ding hi. Zomite nih le thum i khawl khop ciang bang thu kikum a, online group te ah bang issue leh bang thulu lam sang khawng kinak gen hiam, cih en leng i phatan kimu thei hi.\nGentehna in Zomi sumbawlte thumanna, thukhualna leh kiniamkhiatna bangci om? Kumpi nasepna ah tungsiah nuaisiahte’ muan leh suan, mipi adingin phattuamna a pia nuam, zuau a khem lo, thusia a mudah, mipi a simmawh bawl lo ulian bangzah om hiam, en leng kithei ding hi. Tu ciangciang mipi khat i phut khak leh tuah khakna pan gen ding hi leng Zomi uliante in amau gil vah peuh leh a tungsiah maipha mu peuh leh a zakiat nang uh hi kei peuh leh mipi nautangte hong thudon zo nai lo dinmun hi lai leng kilawm hi.\nI kantalaih/contractor te nasepnate en leng zong tua bangmah hi pah hi. Zomi company te bang Kawl company te sangin muan huai lo zaw, nek sia zaw… cih khawng za den ihih manin tua pen Zomi Kum Za Khristian lim le mel hong hipah a, ut ta kei leng milim bia i cihte sangin dawi gim nam zaw, cihna hi mawk hi. Tuamah bangin mipite zong i khua tek ah i veng tek ah i omna ciat ah gam mi hoih i suak hiam, i nin paih dan, i zun thak dan, i cil siat dan, i hawk lampite, i huang umna daite, tuizatna tuisia teng koi lamah luangsak… cihte en leng kum 100 Khristian lim le mel kimu thei pah hi.\nMipi nautangte tungah kumpi nasemte leh sumneite in bang lungsim pua, singkung lopa, ganhingte leh numei naupang a thanemte bang danin kibawl, i nuihzakna ciamnuihte bang nam, cihte en leng Zomi kum za lim le mel a kilang hi pahpah hi. Kumpi thu mang suk thek un, ci-in mizawngte tungah kilawm lopi a sum lakna, sum kingetna, kigapnate khawng en le hang i Khristian uliante in mipi mizawng daipam hong khualna leh hong deihsakna uh tawm lua deuh lai tawh kibang hi.\nTua ahih manin biakna sungah Pasian’ thu i gen ciangin leh kihilh kipantah i cih ciangin leitung pan vangam a leng to pah ding bang keekin kihilh bek loin leitung ah gupna a ngah, leitung a paisan nai lo, ci leh khuavak suak dingin leitungah Topa Pasian in a hong sawl khiat, sawltak nasep lianpi a neite ihihna lam khawng nakpi-in kigen kihilh huai mahmah hi. Leitung bei ta ding, hun nunung hi ta, peuh cici a leitung paisan pah ding bang ciang bek a kihilh kigen lel tawh i Khristian lim le mel pen a lem thei nawn het lo hong suak hi.\nNa gam hong piang ta hen, cih thunget zia ding Topa Jesuh hong hilhna pen hih leitungah zat ding ahi hi. Leitung vaite ah a meidawi ding, a kituam bawl lullul ding leh a hem taitai dingin Topan hong deih lo a, a siate a pha tawh kikhelsak dingin Topan hong deih ahihna phawk huai mahmah hi.\nTua bek tham loin Pasian’ tate, piangthakte mah in zum thupite luah a, kumpi tokhom tungah tut zawh ding pen Topa’ hong deihna leh hong sapna ahih lam phawk huai mahmah hi. Kum za khenah Zomi Khristiante’ lim leh mel ding pen tuni a eite’ biakna thu kihilhna, i kampau muk pau dan leh i omdan i hamciam dan teng mah hipah ding ahih manin Khristian hangsan leh nun dan siamte hi ciat dingin Zomite i omna ciat ah Topan thupha hong pia ta hen. Rev. Thang Van Lian\nPrevious: Pasal te theihding ~ Job Cinpi\nNext: A lamdang “Zomi Idol” ~ Dr. James Dongno


url: =TONGSAN WEEKLY JOURNAL Piankhiatna Thu. - Laibu Saal\nHome > Thuluui/Articles > TONGSAN WEEKLY JOURNAL Piankhiatna Thu.\nTONGSAN WEEKLY JOURNAL Piankhiatna Thu.\nAbeisa 2002 kumin Zomite khuapi ahi Kawlpi pan minam veii makai pawl khat hanciamna tawh Zo Aw thukzakna kiphuankhia hi. Tua bang kawm kal pan 2006 February sungin Kumpi lamte leh thu tuamtuam hang tawh kidin khawl hi. Zo Aw pen i minam sungah kizel in, kum 4 sung bang lawhcinna leh phattuamna tampi kinei man hi. Tua bang a kidin khawl hangin Editor leh Manager hunbit nasem Pu Thang Sian Kham (Sia Khampeek) mahin amin khekin TONGSAN ci in minam veiina tawh October 21, 2006 ni akipan hong zomkik hi.\nNGIMNA LEH DEIHNA (Aims and Objectives)\nLeitungbup Zomite in thukizaktuahna pan ki-itna, kipumkhatna,thumuhna, kimeltheihna leh khantohna nei ding ngimna kinei hi. Pilna siamna thupisak in, khat leh khat kihuh kipanpihtuah a, Pasian kihtakna panin thupha ngah minam picing khat i suahna ding ngimna leh deihna bulpi ahi hi. Tua bek tham loin Lai nasepna lamah suahtakna nei a,lai nasepna tawh minam kemin, zuun in picing sak semsem ding hi.\nNASEP ZIA DING: (Mission)\nLeitung thu leh biakna thu kilekkim-a kalsuan khawm theihna ding leh minam dang lai lam nasem khempeuh tawh kizom khawm ding hi. Mimal, kipawlnate leh minam khantohna ding thute mipite tungah hawm sawn den ding hi. Lai thupit zia leh lai in minam akem ahihna te pholak tawntung ding hi. Mai lamah gam sung kikhelna zui in,TONGSAN kalsim(Weekly) bek hi loin, TONGSAN nisim (Daily News) ciang dong sep zawhna nang kihanciam ding hi. Tongsan pen Leitungbup Zomi khempeuh kiangah akizel zawhna ding kihanciam lai ding hi.\nA diakdiak in Pa Vungh Suan Mang ( International Tongsan Consultant, Singapore) vaihawm siamna tawh Zomi Innkuan Singapore (ZIS) sung pan mimal tungtawn in Tongsan thapiakna leh a tangzai semsemna ding deihsakna tawh a mau kizawh zahzah hong pia uh a, Computer Complete set khat kilei ahih manin , hong piakhia mimal khempeuh tungah Tongsan pan lungdamna kiciamteh hi.\nTua banah Tongsan pu Norway a tun khit ciangin a omomna mah pan Thului (Article) leh News tuamtuam mah a gelh/ apuak den kisam hi. Tua bang a laigelh na ding akisap laitak azat tangzang dingin Computer Complete set khat mah Pu Kham Khaw Tuan( International Tongsan Consultant of Norway) in piakhia leuleu ahih manin Tongsan pan lungdamna lian semsem hi.\nTongsan Website Lui http://tongsannews.wordpress.com\nKawlpi pan Nipisim a kihawmkhia Tongsan Weekly Journal pen Kawlgam sung le Zogam sungah Nipisim in kihawm khia hi. Gam pua lamah manman kikhak zo lo ahih manin, gampua lam a om Zomite' ading ngaihsutna le Tongsan Lai nasepna a tangzai semsemna ding ngimna tawh Tongsan Website khat neih zawhna ding hanciamna kinei hi. Tua bang a i hanciam laitak in minam ading deihsakna tawh Germany a om Tg. Khaipi (www.zocia.org) in a pialnate sit het loin Website Concept khat Wordpree tungtawn in ma hong patkhiat sak ahih manin a ma tungah lungdamna i pulak hi.\nTongsan Website Thak www.tongsan.org\nTongsanpu ( Sia Khampeek)\nSource ; www.tongsan.org\nItem Reviewed: TONGSAN WEEKLY JOURNAL Piankhiatna Thu. Description: Rating: 5 Reviewed By: Cinpu Zomi


url: =Kum nih halta in akibawl Gambup Laipian Sang naupang khawmpi Zogam Tedim khuapi huam Suangpi khua ah bawl ding cih thu kiza hi. Upa Makai Delegate te 6/112014 ( Leipaak pawini tungkhol ding uh hi. Mipi leh Laipian Siamsin te 7 /11/2014 Zumsa keihni tung ding uh a, 8-9 hunbit kikhawm ding uh hi. 10 Aug 2014 Thangsani in ciah kikding uhhi. Thubul phuh ding M 43: 7 Pasian kammal:- Ka deihna bang in a ngamta mi in nadikna , nahoihna thaman uh' natu nata khangdong un nasaang ding uhi' cih pul phuh ding uhhi. Hih hun sung in Suangpi khua Laipian Pasian paaina saang innthak honna nei ding uh hi. Tuaban ah Ton bilkhaam / Pawi bilkham/ Jubilee lading Pu Vungh Khan Thang, Pi Niang Za Thang, Lai at Mang Pu Ngin Mang te in neiding uh hi. Malaysia Leh USA tung Laipian Siangsawn mite in mipi te ading an tang tawh kipawl akisam bang sik ding uh cih kiza hi. Suangpi khua ah pawl k kidei danna omlo cih kiza hi.\nIsrael ah kum khat sung lokhawh na lamtawh kisai thusin a va pai Lailo Tuiphum Pawlpi pan Sia Gin Khan Nang in Zogam sung ah Lo khawh siam zia, Singno Ciin siamzia, Mehteh mehgah ciin siam leh, apunsak zia sinsak ding in kuan khia kawikawi cih kiza hi. Lo khawh nalam tawh kipawl gampua siamsin kitamlo ban ah kumpi lampan asin te in zong sem lo hilh lo in om bikbek uh hi. Biakna lampan asin Sya Tuang Kap leh Sya Nang in bel mipi vei mahmah uh cih thu kiza hi.Israel gam lothawh nasepzia, Execursion a paina uh Jerusalem, Dead\nSea, Galilee cihbang avideo in pua in apaipai na ah lak kawikawi hi.\nE. Galkap kiukna deih lo' Banghang gamnuai mi in gam kekek.


url: =Taingen leh Tedim kikal mawtaw lampi ~ Khup Khan Thang :: ZOMI DAILY\nposted on 3 November 2017 at 5:11 pm Lomkholna: Khupkhanthang, News, Zomi\nIh Khamtunggam Mawtaw lampite etkik leh ngaisut kik hun mahmahta kasa hi. Ih lampi puah nading hong kipia sumteng, akizo ngeilo ding, ahoihzo ngeilo ding, acim kikkik ding lampi puahpuahna in beisak ding maw? or Lamthak zon’na in zangh zaw ding? En-in WWII (Japan Gal) a kito lamluite cim ngei nawnlo hi. Tukteh acim ih lamthakte pelhna in kizangh thei lai hi. Attachment ah map ki en thei hi.\nTunai thuthang te ih sim ciangin, lungdam huai leh dahhuai thunih ih mu thei hi. Lungdam huai thu gen masa leng; ZIUSA Newsletter a kisuak sak, Tonzang Myone Pyithut Hluttaw M.P. Pu Kham Khan Thang hong pulak, “Taingen leh Tedim kikal mawtaw lampi kyats 801396 Million (Approximately US$ 600 million) tawh kibawl ding hi” cih ahihi.\nDahhuai thu pen: Fb aa Mizzima News te hong suahsak, “The World Bank has declined to fund the rehabilitation of the Kalay – Hakha Road” a cih pen ahihi.\nTedim leh Tonzang gam aom Taangpi Taangta te, telcing ih M.P. te leh Kumpi lam thunei ulian te tung kogen nop thu in; Hih lampi pen WWII lai a kibawl/to lampi kitamtawt nawnlo-in, lam a phei zawdeuh dinga Road Alignment thak kizong in, 1960 kum khit pawl aa kibawl/to lampi ahihi. Lamphei ding bek kithupi ngaihsut in, lampi khanglam a keen, lamphung lam phung asaang, memcim (land slide), alei tak/kho ding leh sawtvei kimangh ding cihte ki ngaisun keileh kilawm kasa hi.\nTua ahih man’in tuuk hong tun’sim in, Sezang khuakhung leh Saimual kikal, Hawp phei, Khuainuai, Sozang- Sapan, Akluai- Thuklai lamka kikal cih teng lam cim tawntung hi. Bang zah in lamphung lam thuapthum thuapli bangin ih to zong in, phung hong ciim veve ding aa, baan-ah lam nuai lam zong hong cim veve lel ding hi. Set lianpipi te ih zat ciangin zong, akhangno lai ei Khamtung leitang (Kawlpau in Tet Nuh Mie) te set kilawhna tha (vibration) in ih leitang sung khaang (crack) sak aa, kumkik guah hong zu leh lamtung lamnuai hong ciim kikkik lel ding hi.\nIh sum ngah teng (Kyat. 801396 million: naktam, pekkhatlai bekbek in khek in, asumdal in phah phei leng! Taingen leh Tedim tung zo phial ding hi) sehnel lak aa tuibuak mah hong bang lel ding hi. Tua ahih ciang in, ihtu ihtate’khang, khangtampi ih manh nading bang cih ding ih hiam? Hih sum tengtawh lamthak zongin tozaw leng cih ngaisut huai kasa mahmah hi. Hih anuai aa ka proposed lampi ngaihsut huai mahmah ta hi.\nLumlet Kumpi (Tawlanye asuyah) hong kah maa 1958 kum pawl-in Lam Mingyi pa U Lal Bik in, Lawibual zaang pan Leilum khuasung nawk in, Sezang khua ah, Hawp mual Tedim lam kaai mual daang zui in, Sonsing lamka ah mawtaw lampi thakding align-ment khat hong zong aa, tu aa ih lampi sa’ang phei zaw bek thamlo in, Thaangmual ihkal dong Tedim pan mawtaw paisuk paito te zong kigalmuh thei dingaa hoih mahmah ding hi. Tua Road Alignment zong tuni ciang dong khelam in kizangh thei lai hi.\nSongsiing lamka pan, Kennedy peak ah kahto nawnlo in, Thuamtuilii dek ah, Sapan-Zozaang lampi tawh kimat na ding alignment thak khat zong lai leng lampi phei mahmah ding aa, Tedim pan Kalemyo tai 40 zong pha nawnlo ding hi. Tu aa ih lampi sa’ang tai 20 tomzaw ding hi. Kum sim aa lampi cimna Hawp phei, Sozang kiang, Akluai gei, Taingen khua taw, Aicik paam, teng kinawk nawnlo ding aa, Tuuk tawh Khaal tawh Tedim leh Kalemyo noptak, baihno tak in kipai ziahziah ding hi.\nRed line– A kitosa Sapan- Zozang lampi: Black line– A kitosaan’ Tulsuk- Pimpih- Laibung Ayanlan lampi: Blue line– Lampi alignment kizongsa tawhding bek a kisam lampithak. White line- Tulaitak aa kizangh lampi.\nKalay leh Hakha lampi pen, alungkiat huai mahmah lampi khat hi gige hi. Taingen khua khang lampi bang a mual bup aa tokek maang zo ding ihhi kei leh kicim den ding hi. Bek thamloh tuahsiat naang’ mun (Accident prone area) hilai hi. Suahlim-Bekan kikal bang zong lampi nuai ken mahmah aa, luahuai mahmah hi.\nMore: Tedim khuasung lampi vai: Gen kikkik mah leng\nFalam leh Hakha kikal zong tuksim lamcim hi denkeei lai hi. Tua ahi ciangin hih lampi zong Kalay leh Falam kikal lamthak zong leh hoih zaw lai ding hi. Kalay- Webulah- Vaal lampi bang hoihtak kibawl leh Kalay- Falam tai 60 zong pha lo ding aa, tai tampi noptuam ding hi. Gam leh minam ading’ deihsakna lianpi tawh, Khupkhan Thang Taithul (Norman, Oklahoma, U.S.A. November 3, 2017)\nPrevious: Tulaai Leitung Thuthang tuamtuam te Updates (Nov 02)\nNext: Meivak pawi, Khuado pawi ~ Pau Khat Suan\nKhapi a tawng niloh Ui (Barking At The Moon) ~ Rev. Zam Khat Kham\nZCD maban ki zo (28 May)